Kerja 4 Hari Seminggu : Impian Yang Tidak Mustahil Dilaksanakan

Peraturan yang telah ditetapkan sekian lama sedikit sebanyak menyumbang pada perasaan selesa pada pihak majikan malahan juga pada pekerja, sehingga kita seakan sudah biasa bekerja 5 hari dan cuti 2 hari - sehinggalah kita pencen.

Tidak ada perubahan besar berani dilakukan oleh golongan pekerja dan majikan dalam memperbaiki kelemahan yang ada daripada sistem ini. Kita pun seakan akur saja dengan jadual yang ditetapkan, tanpa ada pihak berani mencadangkan solusi kreatif bagaimana nak memenangkan kedua-dua pihak; baik daripada majikan dan juga pekerja.

Satu perkongsian di laman Linkedin oleh seorang individu bernama David Stephens berjaya membuka mata orang ramai, jika kita berfikir daripada perspektif yang berbeza serta berani mencuba idea yang baru - tempoh kerja 4 hari seminggu untuk setiap pekerja sebenarnya adalah sesuatu yang tidak mustahil dilaksanakan.

Sekiranya ditanyakan kepada mana-mana majikan ataupun golongan pekerja apa itu tempoh 4 hari bekerja, pasti ramai yang akan menganggap 4 hari bekerja bermakna 4 hari bekerja dan 3 hari cuti. Itu sesuatu yang sudah pastilah tidak digemari golongan majikan kerana mereka akan kehilangan hari bekerja yang sangat berharga bagi syarikat.

Walaupun demikian, syarikat di mana saya pernah berkhidmat telah pun berjaya melaksanakan jadual 4 hari bekerja, di mana setiap orang pekerja dapat merasakan faedahnya dan majikan sendiri tidak perlu menanggung sebarang kerugian dalam produktiviti syarikat.

Syarikat kami mengambil keputusan membahagikan setiap cawangan kepada dua kumpulan - kita namakan sebagai kumpulan A dan kumpulan B.

Satu-satunya kelemahan yang perlu diterima setiap orang berikutan pengenalan sistem ini adalah kami perlu bekerja lebih masa selama 2 jam setiap hari, bagi membolehkan pengurangan hari bekerja dilakukan. Teruskan bacaan anda.

Walaupun diwajibkan bekerja tambahan masa dua jam setiap hari menjadikannya 10 jam keseluruhan, Kumpulan A dan B diberikan jadual kerja yang berbeza. Kumpulan A akan bekerja pada Minggu 1 pada hari Isnin hingga Khamis, sementara Kumpulan B akan bekerja pada Minggu 1 pada hari Selasa hingga Jumaat.

Minggu berikutnya, kami akan bertukar kedudukan dengan Kumpulan B akan bekerja bermula Isnin hingga Khamis, sementara Kumpulan A bertugas pada Selasa hingga Jumaat. Pada minggu ketiga, kami memulakan kembali jadual sama seperti minggu pertama dan kitaran ini diteruskan untuk minggu-minggu seterusnya.

Sebagai contoh, setiap pekerja kumpulan A akan dapat merasai jadual 4 hari bekerja seminggu pada minggu pertama bermula pada hari Isnin sehingga Khamis, kemudian mula bercuti pada hari Jumaat.

Mereka hanya akan kembali bertugas pada minggu berikutnya pada hari Selasa - jadi hari Jumaat, Sabtu, Ahad dan Isnin merupakan hari cuti 4 hari pada mereka. Kami dibenarkan bercuti selama 4 hari pada dua hujung minggu setiap bulan, asalkan kami sanggup bekerja lebih masa setiap hari sebanyak dua jam, selama 4 hari.

Perubahan ini walaupun nampak kecil sebenarnya memberikan kesan yang sangat besar pada moral pekerja.

Tidak dapat dinafikan ramai juga yang skeptikal dengan cadangan ini pada awalnya. Bagaimanapun, banyak aspek positif mula kelihatan selepas pelaksanaan jadual baru ini. Jumlah pekerja yang terpaksa mengambil cuti sakit berkurangan, kerana pekerja kini mempunyai ruang dan waktu lebih luas bagi menjadualkan temu janji dengan doktor.

Apa yang kami rasai sendiri - moral pekerja meningkat. Ini kerana majoriti pekerja sedar mereka hanya perlu bekerja 4 hari dengan cuti 3 hari, sebelum dapat kembali bercuti 4 hari pada minggu berikutnya.

Perubahan jadual kerja kami memerlukan kami hadir lebih awal dan pulang satu jam lambat; bagaimanapun kami mendapati perubahan ini sebenarnya menguntungkan kami kerana kami kini tidak lagi perlu mengharungi trafik sesak berikutan jadual kami yang berbeza dengan majoriti pekerja lain.

Produktiviti syarikat kami sebenarnya turut sama meningkat, kerana pelanggan yang sebelum ini kelam kabut berurusan sebelum habis waktu kerja - kini mempunyai tambahan masa untuk menyelesaikan masalah dengan kami.

Apa yang saya sampaikan di sini; penyelesaian sebenarnya boleh datang dengan pelbagai cara dan majikan boleh sebenarnya membawa satu solusi di luar kebiasaan. Yang penting, kenalpasti terlebih dahulu apa yang kita harapkan dengan perubahan itu. Kita tidak perlu terus mengongkong kreativiti kita dengan menurut saja sistem sedia ada - kerana ada kalanya sedikit pengorbanan, baik daripada segi majikan dan pekerja; boleh membawa perubahan positif yang besar dalam membentuk budaya kerja kita.

David Stephens adalah seorang konsultan kepimpinan yang kini berkhidmat di Texas, Amerika Syarikat. Tulisan ini dikongsikan dalam laman Linkedin pada 7 Mei 2014 di bawah tajuk "In Response to a 4-Day Work Week'


Kenapa Kita Kerja 5 Hari Setiap Minggu?

Setiap minggu, ramai golongan yang bekerja termasuklah juga majikan akan melalui apa yang dikatakan sebagai sindrom 'Monday Blues' - rasa malas yang amat sangat nak memulakan kembali kerja selepas cuti dua hari diperuntukkan.

Harus diingati, 'Monday Blues' tidak terpakai di negeri Kedah, Terengganu, Kelantan dan Johor yang mempunyai cuti pada hari Jumaat dan Sabtu. Di sana mereka mengidap 'Sunday Blues.'

Kenapa setiap minggu seorang pekerja kebiasaannya perlu menghabiskan jadual kerja 8 jam sehari, 40 jam seminggu, 5 hari seminggu dan diberikan waktu rehat dua hari? Pasti ada sejarah disebalik konsep itu kan? Inilah ceritanya.

Ramai sebenarnya yang tak gemar dengan jadual kerja seharian kita, tetapi apa nak buat - kita turutkan saja. Bagaimanapun, sebelum bermulanya jadual kerja 5 hari seminggu yang kita guna pakai sekarang - jadual kerja yang ada tidak mempunyai sebarang kawalan. Ini bermakna, majikan boleh memperkenalkan sebarang jenis waktu dan masa bekerja yang mereka rasakan sesuai - terpulang pada budi bicara majikan.

Selain daripada ketiadaan kawalan, majikan juga mengambil peluang menekan pekerja dengan beberapa taktik keji. Berikutan penciptaan jam yang menjadi pengukur masa standard, majikan mula memanipulasi jam di kilang-kilang, menyebabkan pekerja tidak menyedari mereka sedang kerja melebihi masa mereka.

Ada pekerja yang dikerah bekerja sehingga 100 jam seminggu dan perkara seperti itu menjadi satu kebiasaan. Berikutan ketiadaan gerakan menjaga hak pekerja, perbuatan itu berlarutan berlaku. Yang lebih menyedihkan, kanak-kanak ketika itu boleh dipaksa bekerja, kerana tiada undang-undang menghalang majikan mengambil pekerja di bawah umur.

Hanya pada pertengahan abad ke 19, sekitar tahun 1866 muncul sebuah persatuan bernama National Labor Union (NLU) mendesak supaya perubahan dilakukan bagi melindungi hak pekerja. Desakan mereka yang utama adalah pengenalan tempoh kerja 8 jam sehari. Malangnya, permintaan mereka ditolak kerajaan Amerika Syarikat ketika itu.

Setahun berikutnya, negeri Illinois meluluskan permintaan NLU bagi semua majikan yang beroperasi dalam negeri tersebut. Ini menyebabkan majoriti majikan membantah peraturan tersebut dan reaksi ini mendapat tentangan daripada golongan pekerja. Bantahan besar-besaran golongan pekerja ini akhirnya mencetuskan rusuhan pada 1 Mei 1967, namun kerajaan Illinois menarik balik peraturan itu - memenangkan pihak majikan.

Rusuhan itu sehingga kini dikenang sebagai May Day, hari di mana golongan pekerja bangkit melawan kekejaman majikan. Sehingga kini sebenarnya kita menyambut May Day. Peristiwa yang berlaku di Illinois itu menjadi simbol kebangkitan golongan pekerja di seluruh dunia yang kita peringati melalui Hari Pekerja, disambut setiap 1 Mei.

Beberapa peristiwa terus berlaku selepas itu, memberikan pengaruh kepada pembentukan peraturan ini.

Kerajaan Amerika Syarikat memperkenalkan peraturan kerja 8 jam sehari untuk penjawat awam, dengan harapan agar pihak swasta turut mengikuti inisiatif ini. Bagaimanapun, sambutan terhadapnya masih dingin.

Perjuangan golongan pekerja tidak pernah dihentikan dengan tarikh 1 Mei terus menjadi hari di mana rapat umum dan bantahan besar-besaran diadakan. Pada 1 Mei 1886, beratus ribu pekerja berhimpun meminta majikan bersetuju dengan perubahan diperkenalkan kerajaan. Berikutan jumlah yang terlalu ramai, rusuhan berlaku sehingga menyebabkan ada yang terbunuh.

Walaupun satu tragedi, perkara itu memaksa majikan berubah bila semakin banyak majikan mula melonggarkan peraturan jadual kerja mereka, membolehkan setiap pekerja hanya perlu bekerja 8 jam sehari. Bagaimanapun masih ramai yang diwajibkan bekerja 6 hari seminggu.

Selepas hampir 30 tahun memperjuangkan isu ini, Ford Motor Company pengeluar kereta pertama dunia menjadi pemangkin kepada penyelesaian isu tersebut. Ford Motor memperkenalkan peraturan jadual kerja 8 jam sehari dengan kerja 5 hari seminggu pada seluruh organisasi mereka pada 25 September 1926.

Pada asalnya, Ford Motor menggunakan jadual 48 jam seminggu, 8 jam sehari dengan 6 hari seminggu. Mereka menjadi syarikat pertama membuang satu hari daripada jadual kerja mereka, memperkenalkan kepada dunia konsep jadual kerja 40 jam seminggu.

Apa yang menarik, selepas penurunan tempoh wajib kerja - pekerja di Ford Motor didapati menjadi lebih produktif.

Ford Motor menjadi pemangkin, namun tempoh 12 tahun tetap diperlukan oleh Kerajaan Amerika Syarikat untuk memperkenalkan undang-undang serupa. Hanya pada tahun 1938, Kongres Amerika Syarikat memperkenalkan akta standard buruh yang menghadkan masa bekerja semua pekerja kepada 44 jam seminggu sebelum diperbaiki pada tahun 1940 menjadi 40 jam maksima.

Walau demikian, masyarakat dunia memerlukan masa juga untuk mengadaptasi jadual baru ini dalam sistem masyarakat mereka. Sekitar tahun 1955, cuti dua hari mula digunakan di Britain. Pada tahun 1970-an, kesemua negara Eropah berjaya memperkenalkan langkah serupa menghadkan masa bekerja kepada 40 jam.

Di negara kita, berikutan penjajahan British ketika itu - kita turut sama terasa tempiasnya. Akta Pekerja kita digubal pada tahun 1955, tahun sama Britain menggunakan undang-undang serupa di negara mereka. Namun undang-undang kita masih membenarkan majikan mengerahkan pekerja bekerja maksima 48 jam seminggu dengan tempoh 8 jam sehari maksima.

Tidak ada syarat lima hari wajib bekerja diletak dalam akta pekerjaan 1955, membolehkan majikan di negara kita mewajibkan pekerja mereka bekerja 6 hari seminggu, kerana itu masih selaras dengan garis panduan akta.

Pihak majikan juga rata-ratanya berpendapat, undang-undang ini adil berikutan jumlah cuti bergaji di negara kita yang agak banyak memerlukan pekerja tetap dibayar, walaupun sedang bercuti.


Bagaimana Jika Teori Relativiti Oleh Albert Einstein Selama Ini Sebenarnya Salah?

Ramai ahli fizik seakan-akan mengalami serangan jantung ketika mereka mendapat berita dari Geneva, Switzerland bahawa teori relativiti yang dihasilkan oleh Albert Einstein kemungkinan salah.

Satu eksperimen telah dilakukan di CERN membuatkan komuniti fizik secara tiba-tiba menjadi huru-hara disebabkan oleh berita mengejutkan ini.

Menurut, ahli fizik teori Amerika Syarikat, Michio Kaku, semua ahli fizik yang dikenali beliau memberikan perhatian dalam topik hangat ini kerana relativiti adalah asas fizik moden bersama-sama dengan teori kuantum.

Apa yang mereka dapati adalah jika anda mengambil pancaran neutrino dari pelancar atom di Geneva Switzerland, menembak pancaran tersebut melalui gunung dari Switzerland ke Itali dalam jarak 730 kilometer, neutrino tersebut akan mengatasi pancaran cahaya dengan jarak 60 kaki atau 18.2 meter.

Perbezaan 18.2 meter daripada jumlah keseluruhan jarak 730 kilometer mungkin kelihatan sangat kecil, tetapi bagi ahli fizik ia merupakan satu bencana besar.

Pertama, ia bermakna perjalanan masa boleh menjadi perkara biasa kerana ketika anda mendekati kelajuan cahaya, waktu akan menjadi perlahan dan jika anda melampaui kepantasan cahaya, waktu akan berputar ke belakang.

Jika anda pernah menonton Superman 1, ketika Lois Lane mati dan Superman pergi ke angkasa lepas, lalu dia terbang mengelilingi Bumi dengan arah yang bertentangan.

Apa yang berlaku kemudian adalah Bumi berhenti berputar, dan kemudian berputar pada arah yang bertentangan. Dan secara tiba-tiba, Lois Lane hidup semula.

Situasi seperti ini adalah tidak mustahil untuk berlaku jika kelajuan cahaya tidak begitu istimewa sehinggakan zarah mampu mengatasi kelajuan cahaya.

Bukan itu sahaja, kita juga harus menyusun semula semua perkara di dunia.

Antaranya adalah perkara penting seperti umur alam semesta, umur bintang, jarak ke bintang-bintang, struktur asas elektronik moden harus diubah, GPS dan senjata nuklear.

Semua ini perlu difikirkan dan disusun semula jika teori relativiti Einstein adalah salah.

Jadi apa penyelesaian kepada masalah ini? Penyelesaian kepada masalah ini adalah sangat jelas bahawa berlaku kesilapan dalam eksperimen yang dilakukan.

Menurut Michio Kaku, beliau masih mengingati ketika mana beliau menutut di Universiti Harvard, di bawah penasihat iaitu Profesor Robert Pound.

Profesor Robert Pound menjalankan eksperimen yang dikenali sebagai Eksperimen Pound-Rebka di mana mereka menembak pancaran cahaya dari atas Dewan Jefferson ke bawah dewan tersebut.

Ketika itu juga terdapat satu kumpulan lawan yang melakukan eksperimen yang sama, dan di samping itu mereka harus mengira kelajuan cahaya.

Apa yang didapati oleh kumpulan lawan ini adalah kelajuan cahaya meningkat di pagi hari, memuncak di tengah hari dan mula perlahan apabila menghampiri waktu malam lalu sampai ke kelajuan minimum di tengah malam.

Penemuan ini sangat mengejutkan, di mana kelajuan cahaya yang "mentadbir" seluruh alam secara tiba-tiba berubah-ubah pada waktu siang dan malam.

Jadi apa sebenarnya yang berlaku? Masalahnya adalah ekperimen oleh kumpulan lawan ini dilakukan di kawasan luar dan peranti pengesan yang digunakan bergantung kepada suhu.

Maka sudah tentulah cuaca akan lebih panas di siang hari dan sejuk di malam hari. Manakala, eksperimen oleh Profesor Pound dijalankan di dalam bangunan, oleh itu tidak mempunyai perbezaan seperti itu.

Pengajaran yang boleh dipelajari di sini adalah kesilapan sistematik mampu merayap masuk dan berlaku dalam pengiraan yang sangat halus.

Sesetengah orang beranggapan bahawa mereka mengetahui sumber kesilapan itu. Bagaimana kita tahu jarak dari Switzerland ke Itali jarak adalah 730 kilometer? Kita gunakan GPS kan?

Tetapi GPS adalah sistem relativistik, di mana ia menggunakan relativiti dan sesetengah ahli fizik telah mendakwa bahawa mereka tersalah ukur jarak dari sensor ke satelit dan satelit kembali ke Itali ketika melakukan eksperimen ini.

Terdapat satu lagi eksperimen yang mampu membuktikan bahawa berlakunya kesilapan dalam eksperimen yang dilakukan di Geneva tersebut.

Pada tahun 1987, cahaya dari supernova gergasi di Awan Magellan menghentam Bumi dan dalam masa yang sama, neutrino dikesan dalam pengesan neutrino gergasi di Jepun.

Jadi di sini berlakunya dua kejadian yang sangat besar secara serentak, iaitu cahaya dari supernova dari kawasan berdekatan galaksi Bima Sakti menghentam bumi serentak dengan neutrino dari galaksi yang terletak beribu-ribu tahun cahaya dari Bumi.

Jadi persoalannya, mengapa kita harus percaya eksperimen yang dilakukan dalam jarak 730 kilometer ini, sedangkan neutrino dan pancaran cahaya menghentam bumi secara serentak dalam jarak beribu-ribu tahun cahaya.

Itulah sebabnya banyak ahli fizik percaya bahawa mereka mesti membuat kesalahan sistematik di mana-mana dan kelemahan dalam rantaian pertimbangan ini adalah sistem GPS dan sistem GPS itu sendiri adalah sistem relativistik.

Jadi dalam kata lain, mereka menggunakan relativiti untuk mengalahkan kerelatifan dan di sini berlaku kitaran.


Projek Riese - Projek Kompleks Rahsia Bawah Tanah Oleh Tentera Nazi di Poland

Kira-kira 80 kilometer selatan bandar Wroclaw, di kawasan pergunungan tertua Poland iaitu Gunung Owl, terdapat sebuah binaah kompleks dan terowong rahsia yang telah dibina semasa zaman pemerintahan Nazi. Projek ini diberi nama Projek Riese.

Saiz sebenar dan tujuan asalnya dibina tidak begitu jelas memandangkan jaringan terowong dan kompleks ini sebenarnya tidak sempat disiapkan sepenuhnya. Kira-kira 9 kilometer laluan terowong telah dikorek tetapi hanya sebahagian kecil sahaja bahagian terowong yang telah diperkuat dengan keluli dan konkrit sebelum pihak Nazi terpaksa mengabaikan projek ini setelah diserang musuh.

Sesetengah pihak dan sejarawan berpendapat bahawa kompleks rahsia bawah tanah ini merupakan rancangan untuk mewujudkan pusat pemerintahan Nazi apabila siap sepenuhnya. Sementara itu, ada juga yang berpendapat ia hanyalah kilang penghasilan senjata api tentera Nazi.

Pembinaannya dimulakan seawal tahun 1943 sebagai usaha mempertahankan diri akibat pertambahan serangan udara daripada tentera Bersekutu. Terdapat beberapa sumber sejarah dari Jerman yang mengatakan apabila siap, keseluruhan kawasan ini akan mempunyai keluasan 35 kilometer persegi.

Selain itu, kawasan ini juga dirancang sebagai kawasan perlindungan bagi orang-orang atasan Nazi serta dijadikan sebagai pusat penempatan pelbagai kemudahan dan fasiliti.

Kawasan pergunungan ini dipilih memandangkan ianya terdiri daripada batuan keras yang dipercayai sangat kukuh untuk untuk menjadi pelindung daripada serangan udara oleh tentera Bersekutu. Walau bagaimanapun, strukturnya yang berbatu ini turut menyebabkan proses mengorek terowong menjadi begitu sukar dan perlahan.

Bagi merealisasikan projek mega dan berskala besar ini, buruh-buruh kasar daripada kem-kem tahanan di Soviet Union dan Poland telah dikerah. Keadaan mereka digambarkan sangat menyedihkan kerana terpaksa bekerja dalam kelaparan dan bekerja dalam keadaan berisiko tinggi.

Selain itu, kadar kematian juga dilaporkan sangat tinggi kerana pelbagai penyakit, kurang nutrisi, keletihan melampau, kerja bawah tanah yang berisiko tinggi dan layanan kejam oleh tentera Jerman.

Terdapat sumber yang mengatakan sebanyak 13 ribu tahanan telah digunakan dalam pembinaan projek ini. Daripada jumlah ini, dianggarkan sekitar 5000 orang telah terkorban dalam pembinaan projek ini.

Pada masa kini, sebanyak 7 kawasan perlindungan dan jaringan terowong yang telah ditemui di kawasan pergunungan ini yang dibina melalui Projek Riese. Kesemuanya mempunyai rekabentuk yang sama.

Sementara itu, 3 daripadanya kini diuruskan oleh syarikat swasta dan persendirian dimana ianya boleh dilawati oleh pelancong. Mungkin ramai pembaca yang menyangka bahawa terowong yang dikorek tidaklah terlalu besar.

Namun, apabila melihat sendiri keadaan disini, barulah anda akan sedar betapa besarnya projek jaringan terowong rahsia pihak Nazi ini. Mungkin sebab itulah projek ini diberi nama "Riese" yang membawa maksud besar. Gambar di bawah merupakan saiz sebenar terowong ini yang dibandingkan dengan sebuah kereta.


Majalah Gila-Gila : Ikon Keaslian Karya Anak Tempatan Malaysia

Sebagai salah seorang individu yang sempat melalui era 80-an dan 90-an, industri komik di negara kita ketika itu sangat sarat dengan karya-karya tempatan. Pelbagai jenis majalah sama ada berbentuk komik satira, komik fantasi atau genre-genre lain memenuhi rak-rak majalah di kedai, dengan penerbitannya setiap bulan menjadi detik yang dinantikan pengikutnya.

Majalah Gila-Gila tidak dinafikan sudah mencapai status lejen di negara kita. Dikenali sebagai pendahulu kepada komik berbentuk satira, walaupun mereka bukan yang pertama - majalah tersebut berjaya membentuk pemikiran masyarakat dengan persembahan yang sedikit sebanyak berilmiah tetapi disampaikan dalam bentuk sinis, sarkastik dan tidak kering gusi.

Memperkenalkan kita kepada barisan pengkarya yang akhirnya menjadi pemula tren kartun di negara, sayang sekali impak Gila-Gila akhirnya berkurangan, terpaksa tunduk dengan keterbukaan dunia berdepan dengan saingan komik Hong Kong, komik Jepun dan juga komik Amerika - membuatkan peminat fanatik mereka terpaksa beralih ke medium lain pula.

Mungkin tidak ramai yang menyedari Gila-Gila sebenarnya tidak pernah menghentikan penerbitannya yang kini mencecah lebih 40 tahun usianya. Diterbitkan buat kali pertama pada tahun 1978 hasil kerjasama beberapa kartunis seperti Mishar, Jaafar Taib, Zainal Buang Hussein dan Azman Yusof, empat nama ini menjadi tulang belakang awal penerbitan majalah ini.

Mengambil inspirasi daripada majalah MAD, sebuah majalah satira humor yang berpengkalan di Amerika Syarikat - edisi pertama Gila-Gila selamat diterbitkan pada 1 April 1978. Selain daripada empat nama yang ada, mereka juga dibantu oleh beberapa nama lain seperti Rejabhad dan Alim.

Penerbitan baru itu menampilkan parodi kepada filem 'Si Badol', menampil pelakon terkenal AR Badul dilukis menaiki kereta dalam saiz yang sangat tak munasabah. Harganya pula pada ketika itu hanyalah RM1 sahaja. Siap ada perkataan 'murah' diletakkan di sebelah cetakan harganya. Slogan yang dipaparkan juga sangat lucu dan menarik hati.

Dicetak hanya sebanyak 10,000 naskhah, majalah tersebut laris di pasaran.

Apa yang unik tentang Gila-Gila adalah karya yang dipamerkan dalam majalah tersebut, kita boleh nampak dan rasakan ke-Malaysia-an nya. Penulis tak pasti ada istilah lain yang lebih sesuai.

Setiap lukisan yang dipaparkan mempunyai identiti yang berbeza mengikut kartunis dan setiap kartunis pula, membawakan corak lukisan serta pewarnaan yang unik, seiring dengan identiti masing-masing. Amat mudah untuk kita kenal siapa pemilik karya kerana setiap kartunis berjaya mengolah konsep dan kemahiran masing-masing, dalam aras yang sangat tinggi namun mempunyai teknik yang berbeza.

Hampir setahun lamanya Gila-Gila diterbitkan sebulan sekali, penerbit mereka iaitu Creative Enterprise akhirnya membuat keputusan mengubah jadual penerbitan mereka dengan penerbitan dua isu sebulan, bermula pada bulan Februari 1979.

Penulis mengakui karya yang dipaparkan dalam Gila-Gila menjadi sesuatu yang dinanti penulis setiap bulan. Entah mengapa berbeza dengan zaman sekarang, kita boleh mengulangi pembacaan karya yang serupa beberapa kali tanpa rasa bosan. Zaman sekarang, mungkin kerana terlalu banyak penghasilan karya menyebabkan perhatian kita mudah beralih arah.

Siapakah kartunis Gila-Gila yang anda minati? Bagi penulis, kartunis Ujang dan Imuda menjadi idola pada penulis berikutan kebolehan mereka menyampaikan sesuatu dengan berkesan. Karya seperti 'Aku Budak Minang' dan sambungannya 'Aca' perlu menjadi koleksi setiap warga Malaysia berikutan dekatnya kisah yang terkandung dalam siri itu dengan kita.

Selain itu, kartunis Don, Cabai, Rejabhad dan Fattah menjadi pujaan anak muda kita satu masa dulu. Cabai khasnya membuktikan wanita juga mampu berkarya dengan sangat baik serta menjadi ikutan ramai menerusi kartun 'Tiga Dara Pingitan.'

Impak majalah tersebut pada masyarakat diabadaikan dalam sebuah buku yang ditulis oleh Professor Muliyadi Mahamood, seorang pakar budaya visual daripada UiTM yang melakukan kajian mendalam terhadap majalah tersebut. Buku beliau yang terbit pada tahun 2016 menjadikan Gila-Gila sebagai fokus kajian, mengkaji keberkesanan serta tema yang dibawa majalah tersebut daripada era permulaannya sehinggalah tahun 2008.

Adakah Gila-Gila masih relevan? Boleh jadi tidak, boleh jadi ya. Sekiranya anda mengimbas kembali kritikan bersifat politik yang dipaparkan dalam majalah tersebut, kebanyakannya masih mengena. Bagaimanapun, kisah-kisah masyarakat pada zaman tersebut nyata sudah sangat jauh bezanya berbanding apa yang dapat kita saksikan sekarang.

Sama ada relevan atau tidak isu yang pernah diterbitkan Gila-Gila di mata masyarakat ketika ini, usaha untuk mendigitalkan semua isu yang telah diterbitkan sejak isu pertama sedang berjalan rancak. Pihak penerbit Gila-Gila ketika ini sedang sibuk menukarkan majalah mereka ke dalam bentuk digital yang boleh anda bawa dalam telefon pintar ke mana saja.

Prosesnya agak rumit, memerlukan setiap helaian dan panel majalah yang mungkin dah dimamah usia diimbas, sebelum dibersihkan dan disatukan kembali dalam versi yang lebih terang, jelas dan yang lebih penting - tak pecah-pecah.

Sekiranya anda ingin mengimbau kembali nostalgia zaman kegemilangan kartunis dan pengkarya tempatan, aplikasi GG Komiks akan dikeluarkan pada bulan Mei 2019 bagi membolehkan anda memuat turun semua isu yang pernah terbit.

Untuk permulaan, dua isu pertama Gila-Gila bakal boleh dimuat turun bila anda mendapatkan aplikasi itu. Anda boleh mengikuti perkembangan projek ini melalui laman Facebook rasmi mereka Gila-Gila Digital Malaysia dan juga laman web rasmi GGKomiks.com.


Gee Bee Model R, Kapal Terbang Laju dan Comel Tapi Sudah Diharamkan Ciptaannya

Gee Bee Model R Super Sportster merupakan sebuah kapal terbang klasik yang direkabentuk oleh syarikat Granville Brothers Aircraft di Massachusetts. Bermula dengan model pertamanya Model Z, nama Gee Bee itu diambil semperna syarikat Granville Brothers itu sendiri.

Kapal terbang ini bukannya dibina untuk tujuan pengangkutan sebaliknya bagi menyertai sebuah pertandingan Thompson Trophy Race pada tahun 1932.

Ketika itu, kapal terbang ini mendapat jolokan sebagai kapal terbang berlesan terlaju dan paling mudah dikendalikan di Amerika Syarikat bagi kapal terbang dengan kuasa enjin yang setaraf dengannya.

Dalam pertandingan itu, kapal terbang ini yang dipandu oleh Jimmy Doolittle seperti dijangka telah menang. Bukan itu sahaja, kapal terbang ini telah mencipta rekod dunia pada ketika itu dengan kelajuan maksimum 476 km/j. Populariti kapal terbang ini terus naik dan menjadi kegilaan pada ketika itu.

Secara luarannya, pesawat ini mempunyai reka bentuk yang sangat unik yang dapat  dilihat dengan badan pesawat yang tebal yang lengkap dengan sayap monoplane yang pendek. Kerangka pesawat pula dibina di sekitar enjin besar yang dipasang pada bahagian hadapan.

Sementara itu, kokpit juruterbang pula terletak di bahagian belakang untuk memberikan visi penglihatan lebih jelas sewaktu melakukan tukaran arah. Kedudukan kokpit di bahagian belakang ini juga bagi memastikan juruterbang dapat melihat jelas memandangkan terdapat enjin yang besar pada bahagian hadapan.

Walau bagaimanapun, rekabentuknya yang unik ini menyebabkan kapal terbang ini mempunyai lebih kecenderungan untuk menyebabkan penukaran arah secara drastik ketika naik ke altitud yang lebih tinggi. Walaupun rekabentuk yang unik ini dikatakan dapat meningkatkan kelajuan, ia dianggap terlalu bahaya untuk juruterbang.

Namun, kemalangan demi kemalangan yang dicatatkan menyebabkan reputasinya merudum dan dianggap sangat merbahaya. Malah, banyak kemalangan telah dicatatkan sejak model awal kapal terbang ini dicipta seperti Model X, Model C, Model D, Model E, Model Y dan Model Z.

Kesemua kemalangan ini telah menyebabkan kematian dan malapetaka yang dahsyat. Model terakhir yang dikeluarkan model R juga masih mengekalkan corak rekabentuk yang sama. Selepas 5 kemalangan dicatatkan untuk model R, syarikat yang menciptanya menganggap segala usaha penambahbaikan padanya adalah sia-sia sahaja dan mengambil keputusan untuk berhenti menggunakannya.

Untuk rekod, tiada kapal terbang Gee Bee yang mash wujud sehingga kini. Kesemuanya telah musnah akibat kerosakan teruk dan kemalangan. Terdapat juga replika bagi model R-1 yang dibina semula dan dipamerkan di New England Air Museum dan the San Diego Air & Space Museum menggunakan bahagian sebenar kapal terbang ini yang sudah kemalangan.

Replika R-1 yang dihasilkan semula ini hanyalah sebagai bahan pameran dan tidak berupaya untuk membuat penerbangan. Walau bagaimanapaun, terdapat sebuah replika Gee Bee Model R-2 yang dibangunkan semula oleh Steve Wolf dan Delmar Benjamin pada tahun 1991.

Replika modedl R-2 ini juga digunakan beberapa kali dalam pertunjukanan aerobatik bagi menunjukkan betapa hebatnya kapal terbang ini bagi juruterbang yang benar-benar mahir dan memahami karakteristik sebenar kapal terbang ini.

Kapal terbang ini akhirnya ditamatkan penggunaanya pada tahun 2002 dan dijual kepada syarikat Flight of Fantasy pada tahun 2004. Kini, replika model R-2 ini dipamerkan di OrLampa, Florida.


5 Bintang Popular Hollywood Yang Dahulunya Seorang Gelandangan

Tidak semua manusia yang kaya dan berjaya lahir dalam keluarga yang sudah kaya. Ada manusia yang lahir dalam keluarga yang miskin dan kemudiannya belajar bersungguh-sungguh sehingga berjaya mendapatkan pekerjaan yang bagus untuk mengubah nasib keluarga.

Dalam dunia hiburan pula, sebenarnya tidak ramai pelakon atau artis yang mewarisi bakat lakonan atau nyanyian daripada ibu bapa mereka yang juga artis. Ada antara mereka yang datang daripada latarbelakang biasa sahaja dan pernah melakukan pelbagai pekerjaan seperti pelayan restoran, pekerja buruh, tukang masak dan sebagainya sebelum mencipta nama dalam dunia hiburan.

Namun, mungkin ramai yang tidak tahu bahawa ada segelintir bintang Hollywood sebenarnya pernah menjadi gelandangan sebelum berjaya berjaya mengecapi kejayaan dalam dunia hiburan. Kali ini, pihak Iluminasi ingin berkongsi 5 bintang Hollywood yang pernah menjadi gelandangan suatu ketika dahulu sebelum menjadi popular.

Chris Pratt telah mengambil keputusan berhenti daripada pengajiannya selepas semester pertama setelah menerima pelawaan rakannya untuk mencari pekerjaan di Maui. Malangnya, beliau tidak mendapat pekerjaan seperti yang diimpikan sehingga terpaksa merempat di tepi jalan dan pantai.

Kerana tekanan, beliau juga menjadi seorang kaki botol dan mula terlibat dengan pengambilan dadah. Kerja-kerja sambilan yang dilakukan hanya cukup untuk mengalas perut sahaja. Ketika sedang makan di sebuah restoran, beliau telah bertemu Rae Dawn Chong, seorang aktres dan pengarah filem yang menawarkannya watak sampingan dalam filem Cursed Part 3.

Sehingga kini, beliau sudah membintangi pelbagai drama dan filem antaranya siri televisyen Parks and Recreation. Selain itu, antara filem terbesar yang pernah dibintanginya adalah Guardians of the Galaxy dan Jurassic World.

Walaupun terkenal sebagai seorang pelawak lagenda, mungkin tidak ramai tahu bahawa kehidupan awal Charlie Chaplin penuh tragis. Ketika berusia 10 tahun, beliau dan adiknya Sydney terpaksa hidup bersendirian selepas kematian bapa mereka dan ibu mereka pula telah dimasukkan ke hospital sakit jiwa kerana masalah mental.

Kerjaya seninya bermula dengan menjadi penari sebelum menjadi pelakon teater. Beliau perlahan-lahan membina kerjaya sebagai seorang ahli komedi sebelum berhijrah ke Amerika Syarikat. Beliau membintangi pelbagai filem komedi dengan pelbagai produser sebelum menjadi seorang produser.

Siapa sangka seorang kanak-kanak yang dulunya terpaksa bekerja untuk meneruskan hidup menjadi seorang pelawak ternama sepanjang zaman.

Apabila ayahnya kehilangan pekerjaan sebagai seorang akauntan, kehidupan Jim Carrey dan keluarganya berubah sekelip mata. Walaupun bapanya kemudian mendapat pekerjaan sebagai seorang pengawal keselamatan, beliau terpaksa berhenti pengajian dan bekerja untuk menampung perbelanjaan keluarga.

Setelah pekerjaan bapanya sebagai pengawal keselamatan ditamatnya, beliau dapat keluarga terpaksa menjadi gelandangan dan tidur dalam van milik keluarga mereka. Pada tahun 1977 ketika berusia 15 tahun, beliau memulakan kerjaya dalam industri hiburan.

Dengan memakai kostum berwarna kuning, beliau membuat kemunculan pertama dalam sebuah persembahan komedi di Toronto dan berjaya menarik perhatian ramai. Permintaan untuk membuat persembahan komedi terhadapnya semakin meningkat sehingga menyebabkan beliau mengambil keputusan untuk berhenti daripada pengajiannya.

Beliau mula terkenal di Hollywood melalui penampilannya dalam filem "Ace Ventura: Pet Detective" dan diikuti filem "The Mask, Dumb and Dumber, Liar Liar" serta banyak lagi.

Rata-rata peminat filem pasti mengenali Daniel Craig menerusi lakonannya sebagai agensi perisik British dalam filem James Bond. Namun, mungkin ramai yang tidak tahu beliau dahulunya pernah tidur di tempat duduk di taman kerana dihimpit kemiskinan.

Kerana desakan  hidup, beliau telah menerima tawaran lakonan untuk filem "Lara Croft: Tomb Raider" sebelum bakatnya dikenali dalam dunia hiburan melalui wataknya sebagai pengedar dadah dalam siri televisyen Our Friends in the North siaran BBC.

Daniel Craig telah memainkan pelbagai karakter dalam siaran televisyen dan filem. Namanya melonjak naik melalui watak Bond dalam filem Casino Royale dan Agent 7 dalam 3 lagi filem Bond iaitu Quantum of Solace, Skyfall dan Spectre.

Nama Sylvester Stallone sangat terkenal sebagai bintang di Hollywood. Namun, pada tahun 1970-an mungkin ramai yang tidak tahu beliau dahulunya pernah menjadi seorang gelandangan. Malah, kerana terlalu miskin, beliau pernah menjual anjing peliharaannya kerana kesempitan wang.

Perlawanan tinju antara Muhammad Ali dan Chuck Wepner telah memberinya inspirasi untuk menulis sebuah skrip filem. Apabila pihak produser filem memberi tawaran $350,000 untuk membeli skrip tersebut, beliau menyatakan hanya akan menjual skrip tersebut sekiranya dirinya dijadikan watak utama dalam filem tersebut.

Akhirnya beliau bersetuju dengan bayaran hanya $35,000 bagi melakonkan watak utama dan memberikan skrip tersebut secara percuma. Filem tersebut menelan kos sebanyak $1.1 juta untuk dihasilkan dan mencatatkan kutipan $225 juta dan berjaya menaikkan namanya dalam industri lakonan.


Fahami Apa Fungsi Lencana 'Top Fan' Facebook

Kami diajukan banyak persoalan berkenaan lencana 'Top Fan' yang kini sudah berjaya dipaparkan di laman Facebook kami. Ada yang meminta kami menganugerahkan dia lencana itu, ada yang bertanya bagaimana nak dapatkan dan ada juga yang menyuarakan rasa tidak puas hati kenapa ada kawan dia dapat - dia tak dapat!

Jangan risau. Kami harap artikel yang kami tuliskan ini dapat menjawab serba sedikit persoalan anda berkenaan fungsi terbaru Facebook yang menjadi trend semasa.

Lencana 'Top Fan' adalah satu fungsi Facebook yang dicipta sebagai penghargaan kepada pengguna Facebook yang aktif berinterasi dalam ruangan maya yang disediakan.

Berinteraksi! Interaksi boleh datang dalam pelbagai kaedah seperti menonton video yang dikongsikan laman kegemaran anda, menekan butang 'Like' pada perkongsian, meninggalkan komen pada ruangan komen dan juga berkongsikan pautan laman itu melalui akaun peribadi anda.

Harap maaf. Kami tidak mempunyai kemampuan untuk memutuskan siapakah yang akan dianugerahkan lencana itu. Semuanya bergantung dengan algoritma Facebook yang akan menentukan sendiri sama ada anda layak atau tidak bergelar Top Fan.

Sekiranya anda layak bergelar 'Top Fan' bagi laman kegemaran anda, anda akan diberikan notifikasi oleh Facebook yang akan membolehkan anda memilih, sama ada mahu memaparkan atau menyembunyikan lencana itu pada nama profil anda.

Pada kami, elok paparkanlah supaya kami tahu siapa pembaca setia kami.

Wajah anda yang kacak atau lawa akan dipaparkan pada bahagian atas laman kegemaran anda. Kami juga kadangkala akan menyemak senarai Top Fan kami, manalah tahu ada yang kami rasakan berkenan di hati - jadi senarai itu memudahkan kami mencari calon suami atau isteri. Kalau anda mahulah.

Kriteria untuk mempunyai Top Fan bagi setiap laman agak ketat. Kami perlu menggunakan antaramuka khas tertentu yang telah ditetapkan oleh Facebook. Selain itu mana-mana laman yang mahu mempunyai fungsi Top Fan perlu mempunyai sekurang-kurangnya 10,000 orang pembaca setia.

Tidak. Lencana ini khas untuk laman atau 'pages' Facebook sahaja. bukan untuk paparan profil. Lagipun, agak menakutkan juga sekiranya Top Fan diaktifkan pada akaun peribadi.

Anda nak tahu ke siapa yang suka sangat 'stalk' akaun anda? Dah lah anda tahu, orang lain pun tahu. Cuba bayangkan gosip yang boleh muncul disebabkan situasi itu?

Kami ingin menegaskan, setakat ini kami di Iluminasi belum pernah membuang mana-mana lencana Top Fan. Apa yang perlu anda fahami, lencana ini akan dikemas kini setiap minggu (kami tak pasti hari apa) dan tidak semestinya akaun yang sudah bergelar Top Fan, akan kekal Top Fan minggu berikutnya.

Anda boleh kehilangan lencana tersebut sekiranya kadar interaksi anda jatuh, digantikan oleh akaun lain yang meningkatkan kadar interaksi mereka bagi minggu sebelum itu. Apa yang pembaca kami boleh buat, adalah teruskan berinteraksi seperti biasa kerana ketahuilah, kami sebenarnya sangat menghargai maklumbalas anda, baik atau buruk.

Ye. Boleh. Kami boleh membuang lencana tersebut daripada mana-mana akaun yang kami tak gemari - khasnya mana-mana akaun milik individu yang kami rasakan lebih kacak daripada kami.

Kami juga boleh mematikan fungsi Top Fan sekiranya kami mahu, menyebabkan segala usaha anda berinteraksi selama ini menjadi sia-sia belaka. Hahahaha!

Dalam nada serius, anda jangan risau - kami tak akan buang lencana anda atau matikan fungsi ini buat masa sekarang, kerana kami nampak faedahnya pada kami. Jadi teruskanlah berinteraksi bersama kami pembaca Iluminasi.

Cuma satu saja kami nak pesan - kalau lencana Top Fan anda hilang, itu bukan kerja kami. Salahkan Mark Zuckerberg kerana membina sistem yang diselubungi misteri. Harap penjelasan yang ditulis dalam bentuk ringan ini dapat menjelaskan kepada anda apa itu lencana Top Fan Facebook.


Kenapa Tingkap Kereta/Kenderaan Ada Corak Pelik Bintik-Bintik

Apabila kebanyakan daripada kita melihat kereta, kita biasanya lebih berminat dengan warna, reka bentuk dan kuasa enjin yang dimiliki.

Walau bagaimanapun, bagi mereka yang yang sukakan perkara terperinci, unsur-unsur yang berbeza yang ada pada kereta mungkin kelihatan menarik, seperti bentuk lampu, bilangan pemegang cawan atau mungkin tanda-tanda pelik pada tingkap kereta.

Walaupun perkara ini berbeza-beza antara pengeluar kereta, kebanyakan tingkap kereta mempunyai beberapa misteri.

Ini termasuklah garisan atau jalur di tingkap belakang, titik-titik hitam kecil di tepi tingkap atau garis misteri yang muncul apabila anda melihat tetingkap kereta melalui kacamata polarisasi!

Walaupun butiran-butiran kecil ini mungkin tidak disedari oleh ramai orang, namun masing-masing memainkan peranan menarik dalam melindungi integriti kereta dan keselamatan penumpang.

Apabila anda melihat ke belakang melalui cermin pandangan belakang pada waktu pagi pada musim sejuk di beberapa tempat di dunia, anda mungkin tidak terkejut untuk melihat salji atau ais yang terbentuk yang menghalang pandangan anda.

Walaupun anda boleh mematikan kereta anda dan membuang salji atau ais, kereta anda juga mempunyai sistem pencairan untuk memastikan anda selamat.

Barisan hitam kecil yang anda lihat di tingkap belakang kereta diwujudkan untuk memanaskan tingkap dan memastikan ia sentiasa jelas.

Sekali lagi, butiran sistem ini berbeza mengikut pembuat dan model kereta, tetapi pada amnya garis hitam tersebut tertanam dalam kaca sebagai sistem pencairan bersepadu.

Arus kecil dilalukan melalui wayar atau garisan tertanam dan semasa arus dilalukan, ia memanaskan kaca dengan haba yang cukup untuk mencairkan salji atau ais yang menghalang pandangan anda.

Cermin depan kereta anda juga mudah terdedah kepada salji, ais dan kabus, tetapi udara di papan pemuka mampu meniup udara panas terus ke kaca depan untuk meningkatkan suhu dan menjadikan pandangan anda jelas.

Tingkap belakang biasanya tidak diposisikan berhampiran ruang udara, jadi teknologi yang berbeza diperlukan.

Sekiranya anda pernah merenung ke luar tingkap ketika melakukan pemanduan jarak jauh, pasti anda akan menyedari terdapat corak titik hitam yang agak aneh di bahagian penjuru bawah tingkap atau pada setiap pinggir tingkap yang tidak boleh dibuka.

Corak ini sebenarnya merupakan pilihan estetik oleh pengeluar kereta untuk menutup kehadiran pelekat yang digunakan untuk mengekalkan tingkap di tempatnya.

Pada bahagian di mana tingkap dipasang, pelekat yang kuat digunakan tetapi pengguna tidak mahu melihat kawasan tersebut kelihatan comot atau kotor, jadi titik-titik hitam ini ditambah.

Ia biasanya diatur dalam "corak separuh tona", di mana titik-titik itu mengecil dan menjauhi antara satu sama lain apabila ia semakin menjauhi kaca.

Peralihan jalur hitam di sekitar tingkap ke bahagian tingkap yang lutsinar membuatkan mata kita hampir tidak menyedari kehadiran corak-corak ini, sekaligus membuatkan ia seperti tidak wujud melainkan anda betul-betul merenungnya.

Titik-titik hitam ini yang dikenali sebagai "frits" pada asasnya ditanam ke dalam ketika kaca tingkap dihasilkan, membuatkannya mustahil untuk dikeluarkan.

Ia juga memiliki fungsi lain. Apabila tingkap dibengkokkan ke dalam bentuk terakhir ketika pembuatan, titik-titik hitam ini dipanaskan untuk membuatkan kaca menjadi lebih lentur.

Titik hitam ini cenderung untuk menjadi panas lebih cepat daripada kaca yang membantu menyebarkan haba dengan lebih baik dan menghalang tingkap daripada pecah ketika proses pemanasan yang halus ini.

Bergantung kepada cermin mata hitam yang anda pakai, anda mungkin dapat melihat sesuatu yang agak pelik pada beberapa tingkap kereta, terutamanya tingkap sisi dan belakang.

Jika anda memakai cermin mata terpolarisasi, ada kemungkinan anda akan melihat garis, gelombang atau corak muncul di tingkap. Namun, anda tak akan dapat melihat butiran-butiran ini tanpa cermin mata.

Dan tidak, ia bukannya anda berhalusinasi tetapi cermin mata hitam anda yang membolehkan anda melihat pantulan cahaya dengan sedikit berbeza daripada mata kasar.

Apabila tingkap kereta dihasilkan, ia diperkeraskan (tempered) yang bermaksud ia dibina dengan ketidaksempurnaan dengan sejumlah tekanan.

Jadi, apabila kaca ini pecah, ia akan hancur menjadi beribu-ribu kepingan kecil dan bukannya serpihan besar yang boleh mencederakan penumpang.

Selepas kaca ini dipanaskan, ia ditiup oleh udara sejuk yang kuat untuk menurunkan suhu dengan pantas lantas menimbulkan tekanan permukaan dalam kaca.

Apabila permukaan itu pecah, seluruh tingkap hancur dengan lebih mudah.

Corak yang anda dapat lihat semasa memakai gelas polarisasi dibentuk oleh pergerakan udara sejuk yang laju dan corak tekanan yang dimasukkan ke dalam kaca.

Proses-proses ini menghasilkan kaca yang sebahagiannya terpolarisasi di kawasan-kawasan tertentu, jadi cahaya yang dipantulkan dan dilihat oleh mata anda akan menunjukkan pola polarisasi.

Polarisasi yang terhasil daripada tekanan ini disebut sebagai "birefringence", di mana terdapat pembentukan struktur yang berbeza dalam bahan seragam yang berinteraksi secara berbeza dengan cahaya.

Anda tidak akan melihat polarisasi seperti ini pada cermin depan kereta kerana kaca ini berlapis dan bukannya diperkeras (tempered).

Pengeluar kereta tidak mahu cermin hadapan berkecai apabila pecah kerana ia adalah halangan utama antara objek di dalam dan di luar kereta.

Sebaliknya, cermin depan biasanya diletakkan dalam satu helaian besar, hasil daripada proses laminasi yang kuat mengekalkannya bersama-sama.

Semua butiran kecil pada cermin kereta mungkin ini mungkin kelihatan seperti remeh, tetapi sangat penting untuk keselamatan dan keselesaan para penumpang, serta integriti struktur kenderaan itu sendiri.

Jadi apabila anda memandu selepas ini, beri perhatian kepada butiran ini dan bersyukur kerana mereka yang menghasilkan kereta memikirkan tentang perkara kecil yang penting ini.


'One Belt One Road : Inisiatif Transkontinental Gergasi Kerajaan China

Satu ketika dulu, negara China sangat terkenal dengan 'Laluan Sutera' atau 'Silk Road' yang menjadi pemangkin kepada ekonomi wilayah tersebut pada zaman lampau. Dalam era abad ke 21 ini, kerajaan China dilihat sekali lagi cuba menghidupkan kembali 'Laluan Sutera' versi baru, yang kini diberi nama 'Belt and Road Initiative' atau BRI.

Didokong sepenuhnya oleh kerajaan China sebagai satu cara negara tersebut meluaskan pengaruhnya ke serata dunia, dana yang diperlukan bagi memenuhi impian ini teramatlah besar dan tidak banyak negara mampu melaksanakannya.

Digelarkan sebagai 'yi dai yu' oleh pengasasnya, BRI yang turut sama digelarkan sebagai projek 'One Belt One Road' atau OBOR direncanakan untuk menghubungkan tiga benua iaitu Asia, Afrika dan Eropah, membolehkan sempadan hampir separuh penduduk dunia diselarasakan dalam satu laluan gergasi dalam rancangan yang diharapkan menjadi pemangkin ekonomi dunia - dengan China sebagai pendahulunya.

Setakat ini tidak ada jumlah sebenar diumumkan namun OBOR dijangkakan bakal memerlukan suntikan dana setinggi RM4.5 trillion, dengan RM860 billion sudah pun dikeluarkan bagi membangunkan infrastruktur di negara-negara sekitar Asia.

Hasil usaha membangunkan fasiliti di luar China ini memerlukan kerjasama luar biasa daripada pihak-pihak sektor pembinaan namun kritikan terhadap usaha ini kerap kedengaran, kerana kerajaan China seakan-akan sengaja meminggirkan kontraktor tempatan di negara-negara anggota, meletakkan syarat agar syarikat dan pekerja yang dilantik diterbangkan khas dari negara China sendiri.

Dianggarkan setakat ini, kontrak sebanyak RM1.5 trillion telah pun ditandatangani di antara syarikat-syarikat milikan kerajaan China dengan negara-negara yang telah bersetuju. Berikutan syarat yang diletakkan, kebanyakan pihak berpendapat China sebenarnya memperkenalkan langkah tersebut bagi membolehkan rakyat mereka keluar daripada negara mereka, mengurangkan beban ekonomi mereka dalam membuka ruang pekerjaan di negara sendiri serta mengecilkan jumlah penduduk mereka yang diketahui sangat berkapasiti tinggi.

Kerajaan Malaysia dan Pakistan ketika ini sedang dalam rangka proses menilai semula penyertaan mereka dalam inisiatif OBOR. Kisah negara Sri Lanka yang terpaksa menyewakan pelabuhan kepada sebuah syarikat China selepas gagal melunaskan pinjaman mereka, kerap menjadi rujukan keburukan OBOR.

Kajian menunjukkan lapan buah negara berdepan risiko ketiadaan kemampuan melunaskan pinjaman - Djibouti, Kyrgyzstan, Laos, Maldives, Mongolia, Montenegro, Tajikistan dan Pakistan sendiri. Apa yang menakutkan, majoriti negara yang disenaraikan mempertaruhkan lebih separuh hutang luar negara mereka kepada kerajaan China.

Keadaan ini dikatakan memberikan risiko tinggi kepada kerajaan negara-negara tersebut untuk diletakkan dalam situasi 'diplomasi jerat hutang', yang akhirnya membolehkan China menggunakan kedudukan mereka untuk menekan negara tersebut agar tunduk pada permintaan China.

Sebagai contoh, negara Tajikistan misalnya pernah melangsaikan hutangnya pada China dengan penukaran kawasan seluas 1,158 km persegi yang selama ini menjadi pertikaian antara kedua-dua buah negara tersebut. Risiko perkara seumpama tersebut berlaku dalam skala lebih besar menjadi hujah pengkritik OBOR selama ini.

8 buah negara yang disenaraikan di atas menjelaskan serba sedikit risiko jerat hutang yang boleh melanda mana-mana negara yang menjadi rakan kongsi OBOR. Banyak pihak merasakan OBOR bakal menjadi satu cara imperialisme zaman moden yang akan memberikan China kuasa yang terlalu besar, ke atas negara-negara kecil dan membangun.

Ada juga pihak merasakan OBOR boleh dijadikan alat untuk kerajaan China meluaskan pengaruh ketenteraannya. Inisiatif OBOR walaupun bermula sebagai satu kaedah memperkembangkan ekonomi antara negara berjaya membolehkan China membuka pengkalan tentera pertama mereka di Djibouti.

Penganalisis juga mendapati kebanyakan pelabuhan dan infrastruktur pembangunan yang telah dibangunkan boleh digunakan dalam bentuk multi-fungsi; sebagai fasiliti untuk merancakkan ekonomi negara rakan kongsi dan juga amat sesuai untuk dijadikan fasiliti ketenteraan.

Tidak. Semenjak diumumkan pada tahun 2013, tidak ada sebarang tarikh rasmi bilakah inisiatif ini akan dihentikan. OBOR juga sudah dimasukkan dalam perlembagaan rasmi Parti Komunis negara tersebut, membolehkan pelaksanaannya dijalankan tanpa wujud sebarang sekatan tempoh waktu.

Oleh kerana ketiadaan struktur yang tetap, banyak pihak berpendapat kerajaan China sebenarnya mempunyai perancangan yang lebih besar berbanding apa yang sudah diumumkan, semuanya memerlukan tindakan dalam jangka masa panjang.

Apa yang kita tahu, inisiatif ini bakal membina dua elemen penting dalam perancangannya - jalan darat yang akan menjadi pemangkin ekonomi serta jalan maritim. Pecahan kepada dua inisiatif ini adalah jalinan gergasi jalan keretapi, saluran gas, lebuhraya serta pembinaan fasiliti yang bakal memecahkan sempadan negara rakan kongsi - memecahkan apa yang dikatakan kerajaan China sebagai 'sekatan perhubungan' di antara negara-negara Asia.

60 buah negara telah bersetuju menjadi rakan kepada inisiatif ini, membenarkan pembangunan infrastruktur di negara mereka menerusi pelbagai perjanjian. Selain pembangunan infrastruktur dan fasiliti, OBOR juga menubuhkan Universiti Alliance of the Silk Road, yang dibuka untuk menumpukan kepada penyelidikan dan pembangunan kejuruteraan yang akan digunakan dalam projek mega ini.

Universiti tersebut juga bakal menjadi pusat pertukaran idea sama ada dari segi kerjasama dan juga dari segi pembangunan pengetahuan. Selain daripada bidang akademik, dua buah mahkamah antarabangsa juga diwujudkan di Shenzen dan Xi'an bagi menyelesaikan sebarang masalah tuntutan yang timbul, semasa projek ini berjalan.

Walau demikian, mahkamah antarabangsa itu tetap dikritik sebagai salah satu langkah kerajaan China memperkenalkan undang-undang antarabangsa mengikut kehendak mereka. Selain itu, banyak pihak merasakan mahkamah itu tidak boleh berlaku adil selepas melihat sendiri sistem kehakiman yang ada di China yang seringkali memenangkan parti pemerintah China sahaja.


5 Barangan Harian Yang Kebanyakannya Dihasilkan Oleh Pekerja Yang Dilayan Seperti Hamba

Negara-negara besar seperti China, India, Bangladesh dan Afrika biasanya menjadi pilihan bagi syarikat gergasi untuk mendapatkan tenaga kerja. Jumlah penduduk yang terlalu ramai bermakna terdapat lambakan pekerja yang sangat terdesak untuk bekerja bagi meneruskan kelangsungan hidup.

Menyedari hakikat ini, syarikat-syarikat besar ini dapat mengeksploitasi golongan ini dengan membayar mereka dengan gaji yang kecil, seterusnya dapat meningkatkan keuntungan bagi setiap produk yang dihasilkan. Bukan sahaja dibayar gaji kecil, ada yang dilayan seperti hamba dan keselamatan ditempat kerja yang sering diabaikan.

Sedar atau tidak, terdapat beberapa barangan harian yang kita sering gunakan sebenarnya dihasilkan oleh para pekerja ini. Menyedihkan namun itulah realitinya. Kali ini, pihak Iluminasi ingin berkongsi 5 barangan harian kita yang kebanyakannya dihasilkan oleh golongan pekerja yang dilayan seperti hamba zaman moden ini.

Coklat merupakan antara makanan yang popular di dunia. Bahan utamanya adalah serbuk koko yang biasanya dijadikan bar coklat ataupun bahan masakan. Malah, permintaan terhadapnya juga semakin meningkat setiap tahun.

Kebanyakan syarikat besar yang menghasilkan produk coklat pada hari ini mendapatkan sumber koko daripada negara Ivory Coast. Apa yang menyedihkan, terdapat banyak para pekerja yang terlibat dalam industri penanaman koko ini adalah kanak-kanak yang dibawa masuk daripada negara miskin seperti Mali.

Terdapat juga dakwaan yang mendakwa ada antara kanak-kanak ini diculik dan dipaksa bekerja. Kanak-kanak seawal umur 10 tahun dipaksa membawa bebanan yang sangat berat yang boleh menyebabkan kecederaan fizikal kepada kanak-kanak ini. Menyedari hakikat ini, terdapat golongan aktivis mula bangkit dan menunjukkan tanda protes terhadap syarikat-syarikat besar pengeluar coklat yang dikatakan mengambil kesempatan atas kemiskinan orang lain ini.

Tahukah anda, barangan elektronik yang berharga ribuan atau ratusan ringgit yang dimiliki kebanyakannya dihasilkan oleh para pekerja yang dilayan seperti hamba. Anda mungkin pernah mendengar mengenai syarikat Foxconn dari China, antara syarikat yang menghasilkan produk untuk syarikat Apple dan beberapa syarikat lain.

Selain tekanan bekerja lebih masa yang melampau, pekerja juga tidak dibayar dengan setimpal dan tempat kerja mereka digambarkan seperti sebuah penjara kerana terlalu padat. Keadaan ini memaksa banyak pekerja bertindak membunuh diri seperti yang pernah dilaporkan oleh akhbar.

Selain itu, terdapat dakwaan mengatakan setiap pekerja perlu menandatangani perjanjian yang menyatakan ahli keluarga mereka tidak dibenarkan menyaman majikan sekiranya mereka terbunuh akibat keadaan tempat kerja yang merbahaya.

Negara Bangladesh sememangnya terkenal sebagai negara pembuat pakaian. Banyak syarikat-syarikat luar sama ada syarikat kecil mahupun besar memilih Bangladesh kerana kos penghasilan pakaian yang jauh lagi rendah. Desakan mendapatkan pekerjaan menyebabkan banyak kilang pembuat pakaian mengambil kesempatan terhadap pekerja dengan membayar gaji yang rendah dan memberikan layanan yang buruk.

Pada tahun 2014, terdapat sebuah kilang yang mengalami kebakaran. Malangnya, majikan kilang tersebut mengatakan bahawa ianya hanya sebuah latihan kebakaran dan bertindak mengunci pintu daripada luar.  Hampir 100 orang terkorban dalam nahas tersebut.

Setahun sebelum itu, terdapat kejadian runtuhan bangunan yang dijadikan pusat penghasilan pakaian. Kira-kira 1000 orang terbunuh dan kejadian ini berlaku kerana jumlah pekerja yang terlampau padat sehingga tidak dapat ditampung oleh bangunan tersebut.

Negara Zimbabwe sememangnya merupakan sebuah negara yang bermasalah. Selain masalah hiperinflasi, pergolakan antara pihak pemerintah merumitkan lagi keadaan. Perjanjian pelik yang dipersetujui antara dua buah parti politik menyaksikan Robert Mugabe yang terkenal sebagai seorang diktator akan menjadi Presiden sementara Morgan Tsvangirai yang memenangi pilihan raya pula akan menjadi Perdana Menteri.

Ramai rakyat yang mengharapkan perkongsian kuasa ini akan membawa keharmonian kepada negara, namun sebaliknya pula berlaku. Sebelum perjanjian ini dipersetujui, Robert Mugabe dan parti politiknya Zanu-PF terlebih dahulu memiliki perancangan untuk mengeksploitasi kekayaan hasil bumi di sana.

Secara senyap, Robert Mugabe telah menjalankan operasi perlombongan yang menggunakan tenaga kerja daripada golongan hamba. Operasi perlombongan ini dikawal oleh tentera dan tindakan licik ini dilakukannya bagi memastikan segala kekayaan daripada aktiviti perlombongan ini akan membolehkannya mengekalkan kekayaan dan membayar gaji tentera yang melindunginya.

Permintaan terhadap minyak sawit menunjukkan peningkatan kerana ramai pihak mula menyedari akan kualitinya. Walau bagaimanapun, minyak sawit sentiasa dipandang negatif akibat daripada pengaruh negara-negara Barat yang cuba memburuk-burukkannya memandangkan ianya hanya terdapat di negara-negara Asia.

Suatu ketika dahulu, syarikat Kuala Lumpur Kepong (KLK) pernah mendapat perhatian akhbar kerana didakwa menekan dan mengambil kesempatan terhadap pekerja. Syarikat ini memiliki hampir 70 buah ladang di seluruh Indonesia. Kerana keperluan mendapatkan tenaga kerja yang banyak, mereka terpaksa menggunakan khidmat kontraktor luar untuk mendapatkan tenaga kerja.

Malangnya, kontraktor yang dilantik sering memberikan janji palsu kepada pekerja. Pekerja juga dikehendaki menandatangani perjanjian yang mengarut dan berat sebelah. Pekerja dibayar gaji yang sedikit dan mereka  yang cuba melarikan diri akan dipukul. Setelah kes ini mendapat perhatian, syarikat KLK telah bertindak memberhentikan syarikat kontraktor tersebut dan mula mengambil pekerja baru secara terus.


7 Fakta Seram Tentang Hukuman Paling "Berperikemanusiaan" Di Dunia - Suntikan Maut

Tetapi baru-baru ini kita telah mengalihkan perhatian ke arah membangunkan lebih banyak kaedah yang dianggap lebih berperikemanusiaan.

Pada abad ke-15 di Eropah, penderitaan tahanan yang dihukum mati merupakan ciri penting tentang keadilan. Tetapi seiring dengan berjalannya waktu, orang mula mencari sesuatu yang kurang kejam.

Suntikan maut mula diperkenalkan pada tahun 1970-an di Amerika Syarikat dan dianggap sebagai cara yang paling berperikemanusiaan oleh banyak pihak.

Akan tetapi, terdapat banyak bukti yang menyatakan bahawa ia bukanlah cara yang terbaik untuk membunuh.

Cadangan awal untuk suntikan maut muncul semasa Abad Pencerahan apabila kaedah pelaksanaan hukuman mati yang berperikemanusiaan sangat-sangat dicari.

Inisiatif pertama idea ini boleh didapati dalam karya sejarawan Perancis, Robert Muchembled, yang mengumpul cerita mengenai perubahan dalam tingkah laku banduan yang dikenakan hukuman mati dari abad ke-15 hingga ke-18.

Pada mulanya, orang ramai mengejek dan meraikan keadilan yang mereka anggap yang perlu dilakukan. Yang mana lebih kejam dan menyakitkan, itu adalah lebih baik.

Menjelang akhir kurun ke-18, hukuman mati menjadi semakin menakutkan. Para biarawati akan mengikut tertuduh sambil memercikkan air suci, menangis, dan menjamin orang yang terkutuk itu dari pengampunan yang menanti mereka.

Pada tahun 1790-an, satu kaedah baru telah dicipta di Perancis dengan harapan untuk menjadikan hukuman mati lebih berperikemanusiaan, yang dikenali sebagai guillotine (penggal kepala menggunakan alat).

Malangnya, mereka mengatakan bahawa kepala manusia masih sedar beberapa saat selepas dipenggal, membuatkan orang ramai beralih arah untuk mencari cara lain yang lebih baik.

Kemudian, pada tahun 1888, seorang doktor dari New York, Julius Mount Bleyer mencadangkan bahawa suntikan maut akan membawa kepada pengakhiran yang cepat dan tidak menyakitkan.

Namun, dia tidak diendahkan kerana dua sebab. Pertama, tiada seorang pun dalam bidang perubatan menginginkan jarum hipodermik yang baru diperkenalkan ketika itu dikaitkan dengan kematian.

Kedua, elektrik pada ketika itu adalah sesuatu sangat baru kepada orang ramai dan semua orang terpesona dengannya.

Penyokong kepada tenaga elektrik, termasuk Thomas Edison, membuatkan orang ramai mempercayai bahawa ia akan membawa kemudahan kepada semua orang.

Memang benar, elektrik telah membawa kepada kesenangan membuatkan orang ramai beranggapan bahawa elektrik tak akan disalahgunakan.

Entah bagaimana, penyokong tenaga elektrik meyakingkan semua orang bahawa ia adalah cara yang lebih berperikemanusiaan untuk mati menggunakan elektrik berbanding mati ketika tidur.

Satu lagi sebab mengapa suntikan maut tidak diguna pakai lebih awal adalah kerana kemungkinan hubungannya dengan rejim Nazi.

Walaupun bilik gas menjadi trademark sebagai kaedah pilihan dalam pembunuhan beramai-ramai, suntikan maut lebih awal digemari.

Sudah tentu, ahli sains dan doktor Nazi tidak kisah dalam menyediakan kematian yang berperikemanusiaan.

Mereka menjalankan eksperimen ke atas orang kurang upaya dan sakit menggunakan pelbagai jenis ubat yang disuntik ke pelbagai tempat.

Kaedah yang paling berkesan ditemui Nazi adalah dengan menyuntikkan fenol, bahan kimia yang sangat toksik dan menghakis, terus ke dalam jantung seseorang.

Program membunuh orang cacat mental dan fizikal secara sistematik melalui bilik gas, suntikan atau bahkan kebuluran dikenali sebagai T-4.

Ia bermula pada awal tahun 1939 dan menjadi model pembunuhan beramai-ramai yang diikuti pada tahun 1940-an. Ia dilakukan dengan doktor mengabaikan pesakit yang dianggap "tidak layak hidup" supaya mereka kelaparan.

Ia berakhir dengan pesakit dihantar seramai beribu-ribu orang ke pusat pembunuhan. Penemuan antarabangsa terhadap kengerian yang dilakukan oleh Nazi Jerman menyebabkan hukuman bilik gas tidak disukai dan dan mungkin mempercepatkan penggunaan suntikan.

Suruhanjaya Diraja British berkata bahawa tidak ada hukuman elektrik atau bilik gas adalah lebih berperikemanusian daripada hukuman gantung.

Suruhanjaya itu juga memberitahu bahawa suntikan maut masih belum sesuai untuk dilaksanakan tetapi harus dikaji melalui sains.

Hinggalah pada tahun 1977, seorang pemeriksa perubatan Oklahoma bernama Jay Chapman mencadangkan formula khusus untuk suntikan maut bagi memastikan kematian yang lebih berperikemanusiaan.

Orang awam masih mengaitkan hukuman mati bilik gas dengan rejim Nazi dan elektrik telah terbukti tidak berperikemanusiaan.

Mereka yang dihukum bunuh oleh kerusi elektrik kadang-kala terbakar dan saksi yang melihat kerap kali terkejut mengetahui betapa sukanya untuk menonton hukuman dijalankan.

Jadi, ketika Jay Chapman muncul dengan saranannya untuk protokol "tiga ubat", sistem kehakiman dan orang awam lebih bersedia untuk mendengar tentangnya.

Protokol ini direka bentuk supaya tahanan melalui proses di mana badan mereka akan mula-mula kebas, kemudian lumpuh dan diiikuti dengan kematian.

Adalah penting untuk dinyatakan bahawa tahanan boleh dibunuh dengan barbiturat, yang akan memastikan kematian yang tidak menyakitkan.

Protokol Jay Chapman dibangunkan di Oklahoma, tetapi Texas adalah yang pertama menggunakannya. Charles Brooks Jr. adalah orang pertama yang mendapat penghormatan untuk menguji idea Chapman.

Dia telah disabitkan dengan pembunuhan seorang mekanik, David Gregory selepas pergi untuk pandu uji di kedai kereta terpakai di mana David bekerja.

David ditemui dalam keadaan terikat dan ditembak di kepala pada malam tersebut di sebuah bilik motel.

Charles dan rakan jenayahnya, Woodie Loudres, kedua-duanya didapati bersalah atas pembunuhan itu kerana kedua-duanya tidak dapat membuktikan siapa yang menembak David.

Walaubagaimanpun, Woodie dijatuhkan hukuman yang lebih ringan berbanding Charles. Suntikan maut dirasakan berperikemanusian, tetapi tiada siapa yang tahu apa yang dirasakan oleh Charles kerana ia belum pernah dilaksanakan sebelum itu.

Charles Brookes kemudian berjumpa dengan Dick Reavis, seorang wartawan dan membuat perjanjian dengannya sebelum hukuman dilaksanakan untuk melihat sama ada dia mengalami sebarang kesakitan ketika dihukum.

Apabila Brooks bersedia untuk disuntik, dia akan menggelengkan kepalanya jika mengalami sebarang kesakitan. Apabila masanya sudah tiba, Charles perlahan-lahan memalingkan kepalanya dari satu sisi ke arah yang lain dan kemudian ke atas dan kembali ke satu sisi.

Namun, Dick Reavis tidak dapat memastikan adakah ini sejenis isyarat daripada Charles. Juga, adalah tidak jelas tahap pergerakan Charles memandangkan dia menjadi lumpuh akibat suntikan tersebut.

Suntikan maut melihatkan penerimaan yang meluas di negara penghasilannya, Amerika Syarikat. Sehingga Mac 2019, 30 negeri di Amerika Syarikat membenarkan hukuman mati dengan suntikan maut.

Sehingga tahun 2009, 936 daripada 1,107 banduan yang dihukum mati sejak tahun 1977 dibunuh dengan cara ini.

Sejak tahun 2000, hanya 5 banduan dihukum mati dengan cara lain, iaitu dengan kerusi elektrik. Teknik ini diteima oleh banyak negara termasuk China yang melaksanakan hukuman mati sekitar 10,000 banduan dalam setahun.

Taiwan adalah yang pertama menghalalkan teknik ini selepas Amerika Syarikat namun tidak pernah menggunakannya.

Guatemala mengamalkan teknik ini tetapi berhenti pada tahun 2000 apabila pelaksanaan hukuman mati yang ditayangkan di televisyen telah gagal.

Walaupun suntikan maut yang tersebar ke negara-negara di seluruh dunia, masih tidak ada bukti yang pasti bahawa prosedur itu tidak menyakitkan atau berperikemanusiaan.

Charles Brooks telah menggelengkan kepalanya apabila disuntik, mungkin cuba memberi isyarat kepada Dick Reavis bahawa dia mengalami kesakitan.

Kita tak pernah mengetahui tentang perkara ini kerana tiada siapa yang terselamat ketika menerima suntikan maut.

Jay Chapman mengejek idea untuk menguji protokol untuk melihat sama ada ia tidak menyakitkan atau tidak.

Beliau berkata bahawa satu-satunya cara yang boleh menyakitkan banduan adalah dengan memulakan dengan dos yang tidak berperikemanusiaan dan menambahkan dos, yang akan menyeksa banduan.

Tetapi penyelidik di Florida dan Virginia telah menemui cara yang kurang kejam untuk menguji suntikan ini. Mereka hanya menguji tahap ubat-ubatan yang masih terdapat di dalam badan selepas banduan mati.

Hasil yang ditemukan menunjukkan bahawa sebanyak 90% daripada tahanan yang diberikan suntikan maut tidak mempunyai anestetik yang cukup dalam sistem mereka.

40% daripada banduan dipercayai berada dalam keadaan sedar selepas disuntik, menyebabkan mereka mengalami sensasi terbakar yang melampau di seluruh badan, kekejangan otot, sesak nafas dan akhirnya serangan jantung.

Walaupun suntikan maut mungkin tidak memberikan sebarang kesakitan jika dilaksanakan dengan betul, namun ia kerap kali dilakukan dengan tidak betul.

Doktor dan jururawat sering dilarang daripada menyertai mana-mana bahagian pelaksanaan oleh kod etika mereka. Sesetengah doktor tidak mahu memberikan pendapat mengenai amalan ini.

Ini bermakna bahawa juruteknik tanpa latihan formal dalam kerumitan ubat bius diberikan tugas untuk mentadbir tiga suntikan tersebut.

Banduan akan menderita kesakitan yang tidak sepatutnya jika juruteknik tidak boleh memasukkan jarum dengan betul, menggabungkan suntikan atau menyuntik terlalu sedikit bahan kimia tersebut.

Malang sekali, kesilapan ini agak biasa berlaku. Di Oklahoma, terapi intravena (IV) yang bertujuan untuk dimasukkan ke arteri femoral seorang banduan, Clayton Lockett, telah tersalah masuk dan bahan kimia tersebut dilepaskan di bawah kulitnya.

Dia akhirnya mati selepas 43 minit dalam kesakitan yang melampau. Di Georgia, seorang juruteknik juga mempunyai masalah tertentu dalam memasukkan IV.

Seorang juruteknik menyerah selepas satu jam gagal mencari vena yang sesuai. Dalam kes yang lain, seorang banduan berusia 72 tahun telah memasukkan IV berhampiran pangkal punggungnya selepas tidak dapat dimasukkan di bahagian tangannya.

Sebagai rujukan, Pertubuhan Bangsa-Bangsa Bersatu mengutuk sebarang kaedah pelaksanaan yang menyebabkan mangsanya menderita selama lebih dari 10 minit.


Kisah Petani Miskin Belajar Perundangan Dari Buku Untuk Saman Syarikat Jahat di Kampungnya

Jika anda berada dalam situasi di mana kampung atau bandar anda yang sangat disayangi dicemari oleh pihak tidak bertanggungjawab, apakah yang anda lakukan?

Adakah anda akan membiarkan tindakan diambil oleh pihak berkuasa atau anda akan mengambil tindakan sendiri?

Seorang petani di China telah menghabiskan 16 tahun mempelajari undang-undang dengan sendiri supaya dia boleh menyaman sebuah syarikat kimia yang didakwa mencemarkan tanahnya.

Wang Enlin, yang hanya belajar sehingga darjah 3, telah memenangi perbicaraan pertama dalam kes berprofil tinggi terhadap Qihua Group milik kerajaan.

Walaupun Qihua Group, yang memiliki aset hampir RM1 bilion, telah merayu terhadap keputusan itu, lelaki tua ini berkata beliau bertekad untuk mencari keadilan untuk dirinya sendiri dan jirannya yang tidak lagi dapat menanam tanaman yang sihat di tanah yang tercemar.

Wang yang kini berusia 60-an tinggal di kampung Yushutun di pinggir bandar Qiqihar, wilayah Heilongjiang.

Beliau memberitahu bahawa akan mengingati selama-lamanya kisah pada tahun 2001 di mana tanahnya dibanjiri dengan bahan buangan toksik yang dibuang Qihua Group.

Ia berlaku pada malam Tahun Baru Lunar, ketika Wang sedang bermain kad dan membuat ladu dengan jirannya.

Secara tiba-tiba, mereka menyedari bahawa rumah mereka dibanjiri oleh air kumbahan dari kilang Qihua yang terletak berhampiran.

Air buangan tersebut juga membanjiri sebahagian daripada tanah ladang di kampung itu.

Menurut laporan itu, dokumen kerajaan pada tahun 2001 mendakwa tanah ladang yang terkena "tidak boleh digunakan untuk masa yang lama" akibat pencemaran.

Antara 2001 hingga 2016, Qihua didakwa terus membuang bahan buanga berbahaya ke dalam kampung ini, yang mana penduduknya bergantung kepada pertanian untuk hidup.

Syarikat itu menghasilkan polivinil klorida dan mengeluarkan 15,000 hingga 20,000 tan sisa kimia setiap tahun.

Qihua juga dilaporkan menyebabkan tanah kosong berkeluasan 71 ekar tercemar dengan sisa kalsium karbida dan kolam berkeluasan 478 ekar dengan sisa cecairnya.

Melihatkan situasi ini, pada tahun 2001, Wang menulis surat kepada Biro Sumber Tanah Qiqihar mengadu tentang pencemaran yang dilakukan Qihua terhadap kampungnya.

Wang berkata ketika berurusan dengan pegawai-pegawai tempatan, beliau berulang kali diminta untuk mengemukakan bukti untuk membuktikan tanah kampung itu tercemar.

"Saya tahu saya berada di pihak yang benar, tetapi saya tidak tahu apa undang-undang yang dilanggar oleh pihak mereka atau sama ada terdapat bukti atau tidak," kata Wang Enlin.

Oleh itu, Wang memutuskan untuk mempelajari undang-undang sendirian yang mana dilakukan untuk tempoh 16 tahun yang akan datang.

Ketika itu, Wang tidak mempunyai wang, jadi beliau menghabiskan hari demi hari membaca buku di kedai buku tempatan dan mencatat maklumat berkenaan dengan tangan.

Sebagai balasan, Wang akan memberikan jagung percuma kepada pemilik kedai kerana membenarkannya belajar di situ.

Bukan itu sahaja, beliau juga menggunakan pengetahuan undang-undang yang dipelajarinya untuk membantu jiran-jirannya mengumpulkan bukti kerana ladang-ladang mereka juga telah dicemari oleh Qihua Group.

Pada tahun 2007, firma undang-undang China khusus dalam menangani kes-kes yang berkaitan dengan pencemaran mula memberi nasihat undang-undang percuma kepada Wang dan jiran-jirannya.

Mereka juga bersetuju untuk membantu penduduk kampung memfailkan petisyen ke mahkamah.

Bagaimanapun disebabkan oleh komplikasi yang tidak dipastikan, mahkamah hanya mula memproses kes Wang dan jiran-jirannya pada tahun 2015, 8 tahun selepas petisyen asal dibuat.

Berbekalkan hasil bukti yang dikumpulkan oleh Wang selama tempoh 16 tahun berkenaan, beliau dan jiran-jirannya memenangi perbicaraan pertama.

Mahkamah Daerah Angangxi Qiqihar memutuskan bahawa keluarga di kampung Yushutun akan mendapat pampasan kewangan dari Qihua Group berjumlah RM540 juta.

Walaubagaimanapun, Qihua Group telah membuat rayuan terhadap keputusan tersebut dan kes ini sedang diproses di Mahkamah Daerah Angangxi.

"Kami pasti akan menang. Jika kami kalah, kami akan terus lawan," kata Wang Enlin.


Ini Kos Sebenar 5 Gajet Elektronik Terkemuka Dunia

Peralatan elektronik pada zaman sekarang seakan-akan silih berganti, tidak lagi mempunyai ketahanan berbanding produk elektrik dan elektronik zaman dahulu yang dicipta mampu kekal lama.

Kami sudah membincangkan berkenaan konsep yang dinamakan 'planned obsolescence' di mana pengeluar melalui penyelidikan, mereka bentuk peranti elektronik agar mempunyai jangka hayat tertentu berfungsi dalam kadar optimum - sama ada melalui perkakasan atau perisian.

Melalui kaedah ini, kos pengeluaran dapat direndahkan berikutan putaran pertukaran gajet yang lebih kerap oleh pengguna, namun pada akhirnya keuntungan sudah pastilah dimiliki oleh pengeluar. Persoalannya, dalam kitaran penukaran yang lebih kerap adakah pengguna ditawarkan produk pada harga yang sepatutnya?

Berikut adalah lima contoh gajet elektronik popular dan kos sebenar perkakasan di dalamnya, untuk anda mengetahui dengan lebih jelas adakah pengguna selama ini mendapat pulangan yang sepatutnya dalam pelaburan mereka.

Konsol permainan video nombor satu dunia dari segi jualan ini sangat popular, sehinggakan berjaya mengembalikan syarikat Sony kembali ke takhta industri konsol permainan video selepas mengalami kejatuhan, pada era Playstation 3. Berbeza dengan Sony Playstation 3 yang menyebabkan Sony mengalami kerugian pada setiap konsol yang dijual, Playstation 4 pula memberikan sedikit keuntungan pada syarikat Jepun tersebut.

Anggaran peranti yang digunakan bagi membangunkan sebuah Playstation 4 keseluruhannya dianggarkan sekitar RM1,578. Harga jualan pada tahun pelancarannya iaitu tahun 2013 pula adalah RM1,652. Ini bermakna untuk setiap jualan satu konsol Playstation 4, Sony mendapat keuntungan kasar sekitar RM74 sahaja. Bagaimanapun, Sony mendapat keuntungan hasil penjualan lesen pembinaan perisian bagi konsol tersebut. Bagaimanapun, dari segi gajetnya, Sony tak untung banyak.

Dalam siri Apple Iphone XS, model Max merupakan model termahal disebabkan saiz skrinnya yang lebih besar. Bagaimanapun ini tidak menghalang model tersebut menjadi model paling laris di antara adik-beradiknya yang lain walaupun harganya lebih tinggi. Berapakah kos sebenar sebuah iPhone XS Max?

Melalui satu siri penyelidikan komponen yang terdapat dalam sebuah iPhone XS Max, didapati kos untuk membina telefon tersebut hanyalah sekitar RM1834 dengan harga jualannya pula mencecah RM5,173. Di negara kita, model tersebut dijual bermula pada harga RM5,399 dan mampu mencecah RM7,049 bagi model berkapasiti paling besar.

Jam Rolex menjadi kebanggan bagi mereka yang mampu memilikinya. Digelarkan sebagai salah satu status simbol, jam tersebut juga sangat terkenal kerana menjadi antara gajet yang mampu meningkat harganya menjadi satu bentuk pelaburan pada pemiliknya. Diperbuat daripada campuran logam terbaik dan bernilai seperti emas, perak dan keluli berkualiti tinggi, berapakah nilai sebenar sebuah Rolex?

Tidak dapat dipastikan berapakah kos sebenar bahan untuk membuat sebuah Rolex namun seorang pengkaji telah pun berjaya mengasingkan setiap bahan yang digunakan untuk membina Rolex Oyster Perpetual Date, siri Rolex paling 'murah' yang berharga sekitar RM24,350.

Selepas diceraikan bahan yang digunakan seperti berlian, perak, dan emas, didapati keseluruhan bahan logam yang digunakan bernilai sekitar bawah RM2,500. Emas 10.94 gram yang digunakan dalam jam tersebut, menjadi bahan paling mahal dalam kos pembuatan jam Rolex tersebut.

Diperkenalkan sekitar tahun 2018, Apple cuba merevolusikan industri jam tangan pintar namun berdepan saingan yang sangat kuat daripada jenama-jenama lain. Bagaimanapun, tidak dinafikan Apple telah banyak belajar daripada kesilapan mereka sebelum ini serta telah berjaya menambahbaik banyak komponen dalam Apple Watch, menjadikannya salah satu jam pintar paling popular.

Dijual pada harga sekitar RM1,749 untuk satu unit di negara kita bergantung kepada kemasan yang dimahukan pelanggan, anggaran kos peranti yang dipasang dalam jam tersebut adalah sekitar RM457 bagi setiap unit, dengan majoriti kos digunakan untuk skrin bersaiz 1.57 inci yang lebih besar berbanding sebelumnya serta prosesor khas yang dibangunkan hanya untuk peranti tersebut.

Konsol paling berkuasa dalam industri setakat ini, Microsoft benar-benar menggegarkan industri permainan video dengan penghasilan XBox One X yang mampu memaparkan visual pada resolusi 4K tahap penuh - sesuatu yang di luar jangkaan banyak pihak berikutan kekuatan pemprosesan yang diperlukan bagi memproses imej sebesar itu.

Dijual pada penghujung tahun 2017 dengan harga RM2,000 semasa pengenalannya, peranti konsol tercanggih ini sekiranya dipecah-pecahkan komponennya memerlukan kos sekitar RM1,827 untuk dihasilkan. Sama seperti Sony Playstation 4, jelas sekali Microsoft tidak mendapatkan keuntungan tinggi seperti apa yang berjaya diperolehi oleh Apple dan Rolex, lebih bergantung dengan hasil jualan lesen perisian.

Harus diingatkan, senarai ini hanya memaparkan kiraan kos pembuatan dan bahan yang diperlukan, tidak mengambil kira kos pemasaran, kakitangan, pengurusan dan lain-lain. Sekiranya anda seorang ahli perniagaan, model perniagaan produk manakah yang lebih menarik perhatian anda?

Model konsol seperti Playstation dan XBox yang membawa keuntungan jangka masa panjang atau model perniagaan seperti Apple yang membawa keuntungan besar, tetapi memerlukan pengguna menaiktaraf peranti hanya selepas setahun atau dua tahun diguna?


Keunikan Jambatan Buluh di Kemboja Yang Perlu Diroboh dan Dibina Semula Setiap Tahun

Di perairan Sungai Mekong, di bahagian timur Kemboja terdapat sebuah jambatan buluh yang menghubungkan Pulau Koh Pen yang terletak di tengah-tengah Sungai Mekong dengan tebing barat sungai di mana terletaknya kota keenam terbesar di Kemboja iaitu Kampong Cham.

Walaupun diperbuat daripada buluh, jambatan ini menjadi laluan hubungan utama antara kedua kawasan ini. Bukan hanya pejalan kaki sahaja dibenarkan menggunakan jambatan ini. Malah, kenderaan ringan seperti motorsikal dan kereta juga bebas menggunakan jambatan ini dengan selamat.

Jambatan buluh ini mempunyai keunikannya yang tersendiri dan menarik ramai pelancong daripada luar untuk datang ke sini untuk melihat keunikan binaannya secara dekat. Jambatan buluh ini dibina setiap tahun pada musim kemarau ketika mana sungai ini terlalu cetek untuk dilalui oleh feri dan kapal besar.

Apabila hampir tiba musim hujan, jambatan ini akan dibuka kembali kerana arus sungai yang terlalu deras akan menghancurkan struktur binaan jambatan ini. Semua kerja pemasangan dan meroboh jambatan ini dilakukan menggunakan tenaga manusia. Buluh yang sudah dibuka ini kemudiannya akan disimpan atau diguna semula untuk projek pembinaan di tempat lain.

Apabila musim hujan kembali, jambatan buluh ini tidak lagi kelihatan disitu. Oleh itu, feri dan bot akan kembali menjadi medium pengangkutan utama yang akan menghubungkan kedua-dua kawasan ini.

Apabila paras air sungai mula berkurangan dan arusnya semakin perlahan, pembinaan semula jambatan ini akan dilakukan. Pada mulanya, buluh-buluh akan dipacakkan secara menegak untuk membentuk struktur utamanya. Kemudian, beberapa buluh tambahan akan diikat secara menyilang padanya untuk memperkukuhkan tiang jambatan ini.

Bahagian lantainya juga diperbuat daripada buluh yang disusun secara rapat. Walaupun daripada jauh jambatan ini kelihatan seperti batang mancis yang disusun, ianya sangat kukuh dan boleh menampung kenderaan ringan seperti kereta dan motorsikal.

Setiap tahun, ribuan pelancong daripada luar datang ke Kampong Cham untuk melihat dan merasai sendiri pengalaman meniti jambatan buluh ini. Caj dikenakan untuk setiap orang yang melalui jambatan ini namun ianya tidaklah terlalu mahal. Pelancong pastinya teruja dan berdebar untuk melalui sendiri jambatan unik ini.

Bagi penduduk tempatan, caj yang dikenakan hanyalah sekitar 100 riel, bersamaan lebih kurang 10 sen sahaja dalam nilai Ringgit Malaysia. Namun, bagi pelancong luar cajnya adalah 40 kali ganda daripada kadar caj yang dikenakan oleh penduduk tempatan. Oleh itu, caj bagi pelancong luar adalah sekitar 4 ringgit.

Setiap hari, jambatan ini mampu mencatatkan kutipan sebanyak 1 hingga 2 juta riel. Wang yang dikutip ini biasanya akan digunakan kembali untuk proses membaik pulih, memasang dan merobohkan jambatan ini setiap tahun yang menelan belanja sekitar $50,000 hingga $60,000 setiap tahun.

Walaupun jambatan buluh ini sudah menjadi identiti dan tarikan utama Kampong Cham selama puluhan tahunnya, terdapat cadangan bagi pembinaan jambatan konkrit kekal bagi menggantikan jambatan buluh ini.

Apabila siap, jambatan konkrit ini akan membolehkan kenderaan seberat 30 tan untuk melaluinya berbanding hanya 4 tan sekiranya menggunakan jambatan buluh. Walau bagaimanapun, terdapat kelebihan dan kekurangan apabila jambatan konkrit tersebut benar-benar siap kelak.

Bagi penduduk di Pulau Koh Pen, mereka pastinya gembira dengan pembinaan jambatan konkrit ini kerana ianya lebih selama dan mereka boleh memandu lebih laju di atasnya. Berbanding jambatan buluh, kenderaan dikehendaki memandu perlahan kerana pergerakan kenderaan akan menghasilkan gegaran yang boleh membahayakan pengguna yang lain.

Namun, pembinaan jambatan konkrit ini akan menyaksikan penurunan drastik pelancong luar ke kawasan ini, seterusnya memberi impak negatif kepada ekonomi penduduk tempatan.


Ini Penjelasan Sains Kenapa Buah Zakar Lelaki Terletak Di Luar Badan

Ia mungkin kelihatan bertentangan dengan logik tentang hakikat bahawa organ-organ pembiakan lelaki yang sangat penting terdedah kepada unsur-unsur di luar tubuh, namun saintis mempunyai beberapa teori mengenai persoalan yang sangat penting ini.

Mengapa buah zakar tidak disimpan dengan selamat di dalam tubuh badan lelaki.

Menurut pakar, kawalan suhu adalah jawapan yang paling jelas untuk persoalan membingungkan ini.

Penghasilan sperma oleh buah zakar yang paling berkesan adalah pada suhu 35 ° Celcius, iaitu 2° C lebih rendah di bawah suhu yang dikekalkan di dalam tubuh manusia.

Organ yang berfungsi dalam keadaan yang paling baik pada suhu 37 ° C dilindungi oleh tulang di dalam rongga badan, termasuk otak dan buah pinggang.

Walau bagaimanapun, terdapat beberapa ketidaksepakatan dalam komuniti saintifik mengenai tesis berkenaan dengan suhu ini.

Tidak jelas sama ada buaz zakar "turun" atau keluar daripada badan kerana ia perlu lebih sejuk daripada tubuh badan atau sama ada ia  berkembang untuk berfungsi dengan lebih baik pada suhu tersebut kerana ia berada di luar. kerana ia adalah luar.

Tesis tentang penyejukan buah zakar ini berasal dari Universiti Cambridge pada tahun 1890-an.

Saintis tersebut, Joseph Griffiths, melakukan satu eksperimen terhadap anjing, menolak buah zakar haiwan ini masuk kembali ke dalam perut dan menjahit organ tersebut agar tidak terkeluar.

Kurang daripada seminggu kemudian, Joseph mendapati bahawa organ  itu telah merosot, dengan tiub di mana penghasilan sperma berlaku menjadi sempit dan sperma tidak muncul.

Beliau mengaitkan perkara itu dengan suhu yang lebih tinggi di dalam badan membuatkan teori ini terhasil.

Kajian ini telah disemak pada tahun 1920 oleh Carl Moore dari University of Chicago.

Menggunakan hasil kerja Charles Darwin, Carl berhujah bahawa apabila mamalia telah beralih daripada haiwan berdarah sejuk kepada berdarah panas, suhu dalaman sangat menghalang pengeluaran sperma.

Spesis jantan yang dilahirkan dengan buah zakar di luar badan menjadi "penternak" yang paling berjaya dan melepaskan bahan genetik, serta mengekalkan sifatnya.

Walau bagaimanapun, mereka yang menentang teori ini menggunakan contoh mamalia yang masih mengekalkan buah zakar di dalam badan dan terus berjaya membiak.

Banyak mamalia dengan buah zakar dalaman seperti gajah dan burung, mempunyai suhu teras yang lebih tinggi daripada manusia dan primata, yang dikatakan boleh menafikan teori tentang suhu ini.

Sesetengah ahli akademik percaya bahawa suhu yang lebih sejuk ini mungkin untuk menghentikan DNA daripada bermutasi, manakala yang lain percaya bahawa sperma di bawah suhu badan membolehkan kehangatan faraj berfungsi sebagai isyarat mengaktifkan sperma.

Adalah mungkin kedudukan buah zakar luaran dapat dijelaskan oleh teori suhu, yang mana jika spesis betina terpaksa memilih antara dua jantan yang telah menewaskan semua persaingan lain, ia akan memilih jantang yang terpaksa mengatasi halangan terbesar.

Ini adalah kerana kerana ia merupakan petunjuk kepada kekuatan yang lebih hebat.

Sebagai contoh, memanjat Gunung Everest adalah sesuatu yang sangat mengagumkan, tetapi memanjat ke puncak dengan satu tangan diikat di belakang anda adalah lebih hebat, bukan?

Teori kontroversi memainkan beberapa cara untuk menjelaskan beberapa fenomena evolusi yang bermasalah, seperti warna bulu burung jantan yang berwarna-warni dan siulan burung yang kelihatannya direka untuk menarik pemangsa.

Sekiranya teori suhu yang dilihatkan seperti cacat ini adalah betul, maka genetik skrotum atau buah zakar di luar ini diwariskan kerana kebolehan berfungsi dengan organ-organ penting ini yang digantung di luar badan ini boleh menarik pasangan yang berpotensi.


Ini Sebab Kenapa Kita Tak Lupuskan Sampah Sarap Ke Dalam Gunung Berapi

Gunung berapi adalah salah satu fenomena semulajadi yang paling tidak dapat dibayangkan di Bumi.

Jika anda jatuh ke dalam pusatnya yang dipenuhi magma, badan anda dengan cepat akan bertukar menjadi gelembung dan hilang tanpa jejak.

Jadi jika ia begitu hebat dalam menghapuskan objek, kenapa kita tidak menggunakannya untuk melupuskan sampah yang tersangat banyak di Bumi ini?

Adakah sesiapa pernah mencubanya sebelum ini? Bagaimana kita hendak menghantar semua sampah ke gunung berapi dan bahaya apa yang akan berlaku?

iluminasi.com kongsikan apa yang akan berlaku jika kita membuang sampah ke dalam gunung berapi. Dari segi penjanaan sampah, Amerika Syarikat sahaja menghasilkan 254 tan sampah setiap tahun.

Dan walaupun membuang sampah ke dalam gunung berapi mungkin kedengara seperti cara yang sempurna untuk melupuskan sampah, namun ia tidak semudah itu.

Gunung berapi mungkin kelihatan seperti pembakar sampah secara semulajadi tetapi pada hakikatnya ia lebih berbahaya dan tidak stabil.

Itu belum diambil kira betapa sukarnya untuk sampai ke sana.

Jadi, adakah mengatasi halangan-halangan ini berbaloi atau adakah membuang sampah ke dalam gunung berapi akan mencetuskan lebih banyak masalah kepada planet kita?

Halangan pertama dalam untuk pelupusan sampah gunung berapi adalah mencari gunung berapi aktif yang dapat melakukan tugas ini.

Terdapat hanya kira-kira 1,500 gunung berapi berpotensi aktif di seluruh dunia dan kebanyakannya terletak jauh daripada penempatan manusia.

Ini bermakna proses untuk membawa semua sampah ke gunung berapi aktif boleh menelan kos yang tersangat tinggi dan apabila sampai, kita mungkin mendapati bahawa gunung berapi tersebut mungkin bukan jenis yang sesuai untuk membakar sampah.

Jenis gunung berapi yang perlu dicari dikenali sebagai gunung berapi perisai, jenis gunung berapi yang yang mengandungi tasik lava dan meletus secara perlahan-lahan ke Bumi.

Malangnya, gunung berapi perisai bukanlah sesuatu yang biasa ditemui dan kita lebih cenderung untuk menjumpai saudara kepada gunung berapi ini yang dikenali sebagai gunung berapi strato.

Gunung berapi strato terkenal dengan letusan yang dahsyat yang disebabkan oleh tekanan terbina dari gas panas dan magma.

Dengan kata lain, ia mungkin bukan lokasi yang paling selamat untuk membuang sampah tetapi adalah agak bernasib baik untuk kita menjumpai gunung berapi perisai yang aktif.

Sebelum kita fikir tentang masalah logistik untuk membawa sampah-sampah kita ke sana, mari kita lihat sama ada ia adalah idea yang baik untuk membuang sampah ke dalam gunung berapi ini.

Lubang gunung berapi adalah persekitaran berbahaya yang penuh dengan gas beracun, percikan lava dan batu, yang mana akan menjadi bertambah buruk jika anda membuang objek ke dalamnya.

Pada tahun 2002, sekumpulan penyelidik Ethiopia membuang beg sampah seberat 30 kilogram ke dalam sebuah gunung berapi dan hasilnya sangat menakutkan di mana letupan berlaku.

Tasik lava adalah tidak stabil, jadi jika anda menusuk permukaannya dengan sesuatu yang bersuhu rendah seperti sampah, ia akan mencetuskan tindak balas rantaian letupan yang melibatkan stim bertekanan dan berasid.

Jadi, anda boleh bayangkan betapa besarnya letupan yang akan berlaku jika kita buang semua sampai yang ada di dunia ini.

Dan walaupun kita boleh membawa semua sampah ke kawasan gunung berapi ini, kita masih perlu bimbang tentang pencemaran udara yang bakal dihasilkan melalui pembakaran tanpa penapis.

Malah, tak semua objek atau bahan akan dibakar sepenuhnya oleh lava yang bermaksud bahawa sisa-sisa ini mungkin dibawa keluar semula oleh lava yang meletus dan mencemarkan lanskap sekitar.

Ini membuatkan idea untuk membakar bahan buangan nuklear adalah sangat tidak selamat. Ditambah pula dengan hakikat bahawa penghantaran semua sampah ke gunung berapi ini akan meningkatkan jejak karbon pelupusan sisa menjadikan idea ini sangat teruk.

Jika kita ingin membakar sampah-sampah ini, adalah lebih baik kita lakukannya di tempat yang mana membolehkan kita menggunakan haba yang dikeluarkan melalui pembkaran ini untuk menghasilkan sumber tenaga yang baru.

Atau, mungkin lebih baik jika kita hantarkan semua sampah ke angkasa lepas.


Kisah Remaja 17 Tahun Cipta Rekod Dunia Tidak Tidur Selama 11 Hari - Randy Gardner

Satu perkara yang anda perlu tahu, iaitu Buku Rekod Dunia Guinness tidak menerima penyertaan untuk rekod tempoh tanpa tidur terpanjang di dunia.

Ini adalah disebabkan tindakan tidak tidur untuk berhari-hari malah berminggu adalah tersangat bahaya.

Namun mereka pernah menerima penyertaan sebelum ini dan apa yang berlaku kepada pemegang rekod ini menjadi penyebab mengapa mereka berhenti berbuat demikian.

Pemegang rekod tempoh paling panjang tanpa tidur adalah Randy Gardner.

Ia bermula pada Disember 1963 apabila Randy Gardner yang berusia 17 tahun dan rakannya, Bruce McAllister bercadang untuk melakukan satu projek sains yang mana mereka pasti akan menjuarai pameran sains.

Projek tersebut adalah untuk memecahkan rekod tanpa tidur paling lama di dunia. Ketika itu, persoalan tentang berapa lama manusia boleh bertahan tanpa tidur menjadi satu topik perdebatan yang hangat.

Walau bagaimanapun, 3 orang sahabat ini bertekad untuk memenangi lencana pameran sains dan sanggup membahayakan nyawa mereka untuk melakukannya.

Eksperimen ini menjadi sesuatu yang sangat sensasi di peringkat kebangsaan.

Malah, dalam masa yang singkat, ia merupakan cerita ke-3 paling banyak ditulis dalam akhbar Amerika, selepas pembunuhan Presiden Kennedy dan perjalanan bersejarah Beatles ke Amerika.

Sebelum melakukannya, mereka melontarkan syiling untuk memutuskan siapa yang akan melakukannya, yang mana Randy tewas dan harus menjadi subjek bagi percubaan ini.

"Kami agak bodoh, tiga orang budak muda yang bodoh. Saya berjaga untuk memantau Randy dan selepas 3 malam yang sangat meletihkan, saya terpaksa bersandar pada dinding dan mencatatkan nota pada dinding tersebut," kata Bruce McAllister.

Kedua-dua mereka menyedari bahawa mereka memerlukan orang ketiga dalam percubaan ini, membawa rakan mereka Joe Marciano ke dalam eksperimen ini.

Sejurus selepas Joe terlibat, seorang penyelidik tentang tidur bernama Dr. William Dement dari Universiti Stanford tiba untuk menyumbangkan kepakarannya.

William Dement kini merupakan seorang profesor emeritus tetapi pada tahun 1964 beliau baru sahaja memulakan penyelidikannya dalam sains tidur.

Beliau terbaca tentang eksperimen ini dalam akhbar San Diego dan secara serta-merta mahu melibatkan diri projek sains kumpulan remaja ini.

Malah, William kemungkinan satu-satunya orang di dunia yang melakukan penyelidikan tentang tidur. Ibu bapa Randy sangat bimbangkan keselamatan anak mereka bahawa sesuatu yang bahaya mungkin berlaku kepadanya.

Ini kerana persoalan sama ada seseorang itu akan mati jika tidak tidur untuk tempoh yang lama masih belum dibuktikan.

Sebelum itu sebuah eksperimen terhadap haiwan pernah dilakukan di mana kucing dipaksa berjaga selama 15 hari yang telah membunuh haiwan ini. Tetapi punca kematian dikatakan disebabkan oleh faktor lain seperti tekanan atau bahan kimia, bukannya kekurangan tidur.

Malah, Bruce McAllister menegaskan bahawa eksperimen tersebut melibatkan penggunaan bahan kimia, yang mempengaruhi keputusannya.

Selepas memasuki beberapa hari, Randy masih bertenaga dan kelihatan seperti tidak terjejas. Walaubagaimanapun, semakin lama ia berterusan, mereka menemukan hasil yang tidak dijangkakan.

Mereka menguji deria rasa, bau dan pendengaran Randy. Selepas beberapa ketika, keupayaan kognitif dan deria Randy mula terjejas.

Selepas dua hari, Randy mula mempunyai masalah untuk mengulangi beberapa siri perkataan "lembut lidah" yang ringkas dan tidak dapat mengenal pasti objek melalui sentuhan.

Deria rasanya kelihatan seperti meningkat dan menjadi sensitif terhadap bau yang kuat. Bruce memberitahu bahawa Randy berkata kepadanya, "Jangan bagi saya benda benda itu, saya tak tahan baunya,".

Pada hari ke-5, Randy mengalami halusinasi dan mula mengalami masalah untuk membentuk memori jangka pendek. Namun untuk semua yang dialaminya ketika mimpi ngeri ini, tak semua daripadanya mengalami penurunan.

Mereka menggunakan aktiviti fizikal untuk mengekalkan Randy dalam keadaan berjaga dan tahap permainan bola keranjangnya dilihatkan semakin meningkat sepanjang eksperimen dijalankan.

Akhirnya, Randy Gardner berjaya berjaga selama 264.4 jam, bersamaan kira-kira 11 hari dan 25 minit.

Beberapa perkara berlaku selepas percubaan ini tamat. Pertama adalah satu berita baik di mana Randy Gardner dan rakan-rakannya memenangi tempat pertama dalam pameran sains itu, mencatatkan namanya dalam buku Guinness Book of World dan sudah tentu dapat melelapkan mata selepas lebih daripada 11 hari berjaga.

Tetapi, ada berita buruk. Selepas beberapa tahun, Randy mula menyesal dengan tindakan mereka. Pada penghujung 2000-an, Randy mula mengalami insomnia pada setiap malam.

Tidak ada bukti tentang ini tetapi dia yakin penyebabnya adalah eksperimen yang dilakukannya ketika remaja.

Dia mengalami ketidakmampuan untuk tidur selama beberapa tahun sehingga akhirnya dapat menyesuaikan diri dengan rutin yang selesa. Namun, dia hanya mampu menikmati tidur selama 6 jam sehari pada hari ini.


Ciptaan Berbentuk Tong Dram Kayu Ini Merupakan Kapal Selam Pertama di Dunia

Ketika mana kapal sudah digunakan pada zaman peperangan suatu ketika dahulu, maka timbullah idea untuk mencipta satu "senjata" atau kelengkapan peperangan yang mampu menyerang kapal-kapal perang ini.

Maka, tercetuslah idea untuk mencipta kenderaan yang mampu bergerak dalam air tanpa dikesan musuh dan menyerang mereka dengan mudah. Kuasa-kuasa besar dunia pada ketika itu sangat teruja untuk menghasilkan kapal selam yang dijangka dapat memberikan kelebihan besar kepada mereka untuk menyerang musuh.

Salah satu idea terawal penciptaan kapal selam telah dilukis oleh seorang lelaki berbangsa Inggeris bernama William Bourne pada tahun 1578. Namun, idea ini hanya direalisasikan pada tahun 1620 oleh seorang individu berbangsa Belanda yang bernama Cornelius Drebbel.

Kapal selam yang dibina oleh Cornelius Drebbel ini dibina daripada kayu dan mempunyai dayung bagi membolehkannya digerakkan. Ianya umpama sebuah sampan yang perlu digerakkan menggunakan tenaga manusia. Bezanya cuma kapal selam ini boleh berada dalam air.

Kapal selam ini dikatakan boleh berada dalam air selama beberapa jam. Bagi tujuan pernafasan pula, terdapat tiub panjang yang akan menghubungkan kapal selam ini dengan udara daripada atas air. Walaupun rekabentuknya umpama tong drum, kapal selam ini berjaya menunjukkan penciptaan kapal selam boleh direalisasikan.

Bagi membuktikan kemampuannya berada dalam air bagi tempoh yang lama, telah diadakan satu demonstrasi di Sungai Thames. Ketika itu, ribuan warga kota London telah hadir bagi menyaksikan sendiri kapal selam ini berada dalam air selama beberapa jam.

Seorang penyair dari Belanda, Constantijn Huygens yang menyaksikan sendiri demonstrasi tersebut kagum dengan kemampuan kapal selam ini dan melihat terdapat peluang yang cerah ciptaan sebegini mampu digunakan di medan peperangan bagi menyerang dan menenggelamkan kapal musuh.

Selain Constantijn Huygens, terdapat ramai lagi individu ternama yang dapat melihat potensi kapal selam ini digunakan dalam bidang ketenteraan. Namun, ianya mengambil masa hampir 100 tahun sebelum sebuah kapal selam berjaya dicipta bagi tujuan peperangan.

Pada tahun 1718, seorang tukang kayu dari Russia bernama Yefim Nikonov telah menulis kepada Peter Alexeyevich (Peter the Great), iaitu pemerintah Empayar Russia pada ketika itu bahawa beliau mampu menghasilkan sebuah kapal selam yang turut mempunyai kemampuan menembak kapal musuh daripada jarah jauh.

Tertarik dengan idea tersebut, beliau telah dijemput datang ke Saint-Petersburg dan menunjukkan bagaimana kapal selam tersebut dibina. Peter Alexeyevich telah berjaya menyiapkan pembinaan kapal tersebut pada tahun 1721 dan membuat demonstrasi di hadapan Peter Alexeyevich.

Peter Alexeyevich berpuas hati dengan kemampuan prototaip kapal selam tersebut dan telah mengarahkan pembinaan sebuah kapal selam bersaiz besar untuk digunakan sebagai kapal perang rahsia. Kapal selam ciptaan yang dihasilkan ini dibina daripada kayu dan mempunyai rekabentuk umpama sebuah tong dram.

Bagi membolehkannya menyerang kapal musuh, terdapat satu tiub khas yang bersambung dengannya dimana tiub ini dapat melepaskan tembakan api umpama sebuah flamethrower.

Percubaan pertama menggunakan kapal selam ini berjaya dilakukan pada tahun 1724. Malangnya, ia berakhir dengan kecelakaan. Kapal selam tersebut karam. Yefim Nikonov dan 4 orang krew yang berada di dalamnya bernasib baik kerana menyelamatkan diri.

Yefim Nikonov telah beberapa kali cuba membina kapal selam baru dengan beberapa penambahbaikan namun masih gagal. Kerana berang dengan kegagalan demi kegagalan, kerajaan Russia telah menuduh beliau telah menyalahgunakan dana yang diberikan kerajaan. Statusnya juga diturunkan kepada tukang kayu biasa dan ditukarkan ke tempat lain.

Menurut rekod, kapal selam pertama yang benar-benar berjaya digunakan di medan peperangan pada tahun 1775 sewaktu Perang Revolusi Amerika. Kapal selam yang diberi nama Turtle itu telah dicipta oleh seorang jurutera Amerika bernama David Bushnell. Rekabentuknya berupa seperti telur dan hanya mampu memuatkan 1 orang.

Sewaktu Perang Revolusi Amerika, kapal selam Turtle yang dioperasikan oleh Sgt. Ezra Lee telah merancang untuk menyerang kapal perang British, HMS Eagle. Namun, rancangan tersebut terpaksa dibatalkan pada saat akhir apabila kapal selam itu telah berjaya dikesan oleh musuh sebelum ianya sempat menghampiri kapal tersebut.

Walau bagaimanapun, kisah ini hanya direkodkan oleh catatan sejarah yang berasal dari Amerika Syarikat sahaja. Tiada langsung catatang sejarah dari British yang merekodkan kejadian ini. Ini menyebabkan sesetengah sejarawan berasa ragu-ragu dengan kesahihan rancangan serangan oleh kapal selam Turtle ini.

Terdapat sesetengah pihak menganggap ianya hanya sebuah propaganda oleh pihak Amerika untuk menaikkan moral tentera mereka dan menanam rasa takut pada musuh. Replika kapal selam Turtle ini dipamerkan di muzium-muzium seluruh Amerika Syarikat dan Royal Navy Submarine Museum di England.